‘AES’ சமத்துவப் பொருளாதாரத் திட்டம்

‘மக்கள் சேவையே மகேசன் சேவை’ என்ற மந்திரக் கோலைக் கையில் கொண்டு சிறந்த ஆட்சிமுறையை செயற்படுத்தி வரும் பினாங்கு மக்கள் கூட்டணி அரசின் மற்றுமொரு அரிய திட்டம்தான் ‘AES- Agenda Ekonomi Saksama’ எனப்படும் சமத்துவப் பொருளாதாரத் திட்டம். இத்திட்டத்திற்காக மாநில அரசு ரிம20 மில்லியனை ஒதுக்கீடு செய்துள்ளது குறிப்பிடத்தக்கது. பினாங்கு மாநில அரசு ஒவ்வோர் ஆண்டும் வரவு செலவு கணக்கில் மிகை நிதியைப் பதிவு செய்ததன் பலனாக இந்த ஒதுக்கீடு சாத்தியப்பட்டுள்ளது என்று முதல்வர் மாண்புமிகு லிம் குவான் எங் மகிழ்ச்சி தெரிவித்தார்.

இவ்வாண்டு ஜனவரி மாதம் முதல் தொடக்கம் காணும் இவ்வறுமையொழிப்புத் திட்டத்தின் மூலம் வறுமைக் கோட்டின் குறைந்தபட்ச வருமானமாக ரிம770க்கு கீழ் வருமானம் பெறும் குடும்பத்திற்கு மாநில அரசு ஒவ்வொரு மாதமும் தொகையதிகரிப்புச் செய்யும். உதாரணத்திற்கு, ரிம600ஐ பெறும் ஒரு குடும்பம் இத்திட்டத்தின் வழி மாநில அரசிடமிருந்து ரிம 170ஐ மாதந்தோறும் பெற தகுதியுடையதாகிறது. எனவே, மாநில அரசு பினாங்கு வாழ் குடும்பங்கள் வறுமைக் கோட்டிற்கு மேல் மாத வருமானமாக குறைந்தபட்சம் ரிம770ஐப் பெறுவதை உறுதி செய்யும். இதன்வழி, மலேசிய நாட்டில் வறுமையை ஒழித்த முதல் மாநிலமாகப் பினாங்கு மாநிலம் திகழும் என முதல்வர் நம்பிக்கை தெரிவித்தார்.

ஆற்றல், பொறுப்பு, வெளிப்பாடு ஆகியவற்றின் அடிப்படையில் ஊழலற்ற தூய ஆட்சிமுறையைச் செயற்படுத்திவரும் பினாங்கு மக்கள் கூட்டணி அரசு 2008-ஆம் தொடங்கி தொடர்ந்து ஒவ்வோர் ஆண்டும் மிகை நிதியைப் பதிவு செய்துள்ளது குறிப்பிடத்தக்கது. கடந்த 2011-ஆம் ஆண்டிற்கான கணக்குத் தணிக்கை அறிக்கையின்படி பினாங்கு மாநில அரசின் மிகை நிதி ரிம 105 மில்லியன் அதாவது 312% உயர்வு கண்டு மாபெரும் சாதனை புரிந்தது. பினாங்கு மாநில அரசின் வரலாற்றில் இதுவே முதன் முறையாக மக்கள் கூட்டணி அரசின் கீழ்ச் செயல்படும் அரசு அதிகபடியான மிகை நிதியைப் பதிவு செய்துள்ளது என்பது பெருமைக்குரியதாகும். இச்சாதனையைப் பினாங்கு மக்களுடன் பகிர்ந்து கொள்ளவே மாநில அரசு பல தங்கத் திட்டங்களை அறிமுகம் செய்து பினாங்கு வாழ் மக்களுக்குப் பயனளித்து வருகிறது. அவ்வகையில், இந்தச் சமத்துவப் பொருளாதாரத் திட்டம் அதி வறுமையில் வாழும் மக்களுக்கு ஒரு விடிவெள்ளியாக விளங்கி ஏழ்மை என்னும் இருட்டறையிலிருந்து வெளியேறி தங்கள் வாழ்வாதாரத்தை உயர்த்திக் கொள்ள வழிவகை செய்யும் என்று மாண்புமிகு முதல்வர் லிம் குவான் எங் தம் எதிர்ப்பார்ப்பையும் நம்பிக்கையையும் தெரிவித்தார்.

சமுதாய மேம்பாட்டினைக் கருத்தில் கொண்டு செயற்படுத்திவரும் பினாங்கு மாநிலத் தங்கத் திட்டங்கள் தொடர்ந்து நடைபெறுவதைப் பொது மக்களே உறுதி செய்ய வேண்டும் என்று முதல்வர் கேட்டுக் கொண்டார். மக்கள் தங்களுக்கு அந்த வாய்ப்பையும் அதிகாரத்தையும் வழங்கினால் நாங்கள் பினாங்கு மாநிலத்தை எல்லாத் துறைகளிலும் மேன்மை கண்ட மலேசியாவின் தலைச்சிறந்த மாநிலமாக உருமாற்ற சிறந்த ஆட்சி முறையினை மேற்கொண்டு வழிநடத்திச் செல்வோம் என்று முதல்வர் உறுதி பூண்

      இந்தச் சமத்துவப் பொருளாதாரத் திட்டத்தில் இதுவரை 2,814 பேர் பதிவு செய்துள்ளனர். இவர்களுக்கு, ரிம 200 – ரிம770 வரை ஒவ்வோர் மாதமும் வழங்கப்படும். பினாங்கு மாநிலத்தின் அனைத்து மாவட்டங்களிலும் இந்தச் சமத்துவப் பொருளாதாரத் திட்டத்தின் உதவித் தொகை வழங்கும் நிகழ்ச்சி நடைபெற்றது குறிப்பிடத்தக்கதாகும். வடகிழக்கு மாவட்டத்திற்கான இவ்வுதவித் தொகை வழங்கும் நிகழ்ச்சியில் பயனடைந்த திருமதி மகாதேவி வரதன் அவர்கள் தம் குடும்பச் சுமையினைக் குறைக்க மாதந்தோறும் தமக்குப் பணம் கிடைக்கப்போவதைக் கூறி அகம் மகிழ்ந்தார். ஆறு பிள்ளைகளுக்குத் தாயான இவர் 25 ஆண்டுகளாகக் கணவனைப் பிரிந்து வாழ்கிறார். போதிய வருமானம் இல்லாததால் தம் மூன்று குழந்தைகள் உறவினரிடம் வளர்ந்து வருவதாக மிகவும் வருத்தத்துடன் கூறினார். மேலும், தம் மூத்த மகன் நடராஜா உடல் ஊனமுற்று இருப்பதாலும் தாம்தான் விட்டிலிருந்து அவரைப் பார்த்துக் கொள்வதாகக் கூறினார். இனி, தாம் எதிர்நோக்கி வந்த பொருளாதாரப் பிரச்சனைக்குச் சிறந்த தீர்வு கிடைத்துள்ளதில் பெருமகிழ்வு அடைவதாகவும் அதற்கு வழிவகுத்த மாநில அரசுக்குத் தம் மனம்கனிந்த நன்றியினையும் தெரிவித்துக் கொண்டார். தொடர்ந்து, தாமான் துன் சாடோனைச் சேர்ந்த திரு இராஜேந்திரன் அவர்கள் மூன்று ஆண்டுகள் சிங்கப்பூரில் வேலை செய்து வந்தவர். வேலை இடத்தில் நிகழ்ந்த விபத்து ஒன்றில் தன் கால்கள் செயலிழந்ததாக வருத்ததுடன் கூறினார். அவருடைய மனைவியோ தீ விபத்து ஒன்றில் சிக்கியதால் உடல் முழுதும் தீப்புண் காயங்களுக்கு ஆளாகியிருந்தது மனதை வாட்டியது. மாநில அரசிடமிருந்து கிடைக்கபெறும் இந்நிதி தமக்கும் தன் மனைவிக்கும் பேருதவியாக இருக்கும் என மகிழ்ச்சியுடன்  கூறினார்.

     ஆக, ரிம 770க்கும் கீற்பட்ட வருமானம் பெறும் குடும்பங்கள் உடனே  உங்கள் சட்டமன்றத் தொகுதி சேவை மையத்திலோ, மாநில சமூக நலன் மற்றும் மேம்பாட்டுக் கழக அலுவலகத்திலோ சென்று தங்கள் விவரங்களைக் கொடுத்துப் பதிந்து கொள்ளலாம். மாநில அரசு வழங்கும் இவ்வாய்ப்பைப் வறுமையில் வாழும் பினாங்கு வாழ் இந்தியர்கள் சரியாகப் பயன்படுத்திக் கொள்வர் என எதிர்பார்க்கிறோம். அதோடு, விவரம் தெரிந்தவர்கள் இதனை ஏழ்மை நிலையில் உள்ள மக்களுக்கு இத்திட்டத்தைப் பற்றி விளக்கிக் கூறும்படி தாழ்மையுடன் கேட்டுக் கொள்கிறோம். ‘யாம் பெற்ற இன்பம் பெறுக இவ்வையகம்!’


ASF -இல் பாதிக்கப்பட்ட பன்றி வளர்ப்பாளர்கள் வெளிப்படைத்தன்மையுடன் இருக்க வலியுறுத்து

ஜார்ச்டவுன் – ஆப்பிரிக்கா பன்றிக் காய்ச்சலால்(ASF) பாதிக்கப்பட்ட பன்றிகளை அப்புறப்படுத்துவதற்கு பினாங்கு கால்நடை மருத்துவச் சேவைத் துறையுடன் (JPV) வெளிப்படைத்தன்மையுடன் இருக்குமாறு பன்றி வளர்ப்பாளர்களை முதல்வர் சாவ் கொன் இயோவ் வலியுறுத்தியுள்ளார்.

மேலும், வைரஸ் பரவுவதைத் தடுக்க பன்றி வளர்ப்பாளர்கள் வெளிப்படைத்தன்மையைக் கடைப்பிடிப்பது அவசியம் என்றும், கால்நடை மருத்துவச் சேவைத் துறை முன்னர் அறிவிக்கப்பட்ட இழப்பீடுச் சீராக வழங்கப்படுவதையும் உறுதி செய்வதும் முக்கியம், என்றார்.

“நேற்றைய நிலவரப்படி (ஜனவரி 23), பினாங்கில் மொத்தம் 21 பண்ணைகள் ASF வைரஸால் பாதிக்கப்பட்டது.

“தற்போதைய நிலவரப்படி, சுமார் 4,000 பன்றிகள் அழிக்கப்பட்டுள்ளன; மேலும் வரும் நாட்களில், நோய்த்தொற்று கண்டறியப்பட்ட பன்றிகளையும் அழிக்க சம்பந்தப்பட்ட துறை தனது முயற்சிகளைத் தொடரும்.

ஜனவரி,23 அன்று ஸ்பைஸ் அரங்கில் தனது சீனப் புத்தாண்டு திறந்த உபசரிப்பில் செய்தியாளர் சந்திப்பின் போது, பன்றி வளர்ப்பாளர்கள் வழங்கும் தகவல்களில் வெளிப்படைத்தன்மையுடன் இருக்க வேண்டும், என நம்பிக்கை தெரிவித்தார்.

மாநில கால்நடை மருத்துவச் சேவைத் துறை கணக்கெடுப்பு தரவுகளின் அடிப்படையில், பினாங்கில் 124 பன்றி பண்ணைகள் உள்ளன.

வட செபராங் பிறை மாவட்டத்தில் 64 பண்ணைகள், தென் செபராங் பிறை மாவட்டத்தில்

(52), மத்திய செபராங் பிறை மாவட்டத்தில் (4) மற்றும் தீவில் நான்கு உள்ளன.


BPO திட்டத்திற்கு இருவழி ஒப்பந்தம் கையெழுத்தானது.

BPO திட்டத்தின் இருவழி ஒப்பந்தம் மாநில முதல்வர் மேதகு லிம் குவான் எங் அவர்களின் முன்னிலையில் கையெழுத்திடப்பட்டது.

பினாங்கு மேம்பாட்டுக் கழகம், தெமாஸ்சே (Temasek) மற்றும் ஏடிஸ் (EDIS) எனும் மூன்று நிறுவனங்களிடையே BPO பிரதான திட்டத்திற்கு இருவழி ஒப்பந்தம் பினாங்கு மாநில முதல்வர் மேதகு லிம் குவான் எங் முன்னிலையில் கையெழுத்திடப்பட்டது. பாயான் பாருவில் ரிம1.3 பில்லியன் செலவில் BPO பிரதானத் திட்டம் ஆரம்பமாகவுள்ளது எனச் செய்தியாளர் சந்திப்பில் அறிவித்தார் மாநில முதல்வர் அவர்கள்.

இத்திட்டம் பினாங்கு மேம்பாட்டுக் கழகத்தின் 6.8 ஏக்கர் நிலப்பரப்பில் பினாங்கு சய்பர் சிட்டி என அழைக்கப்படும் பாயான் லெபாசில் இப்புதிய வணிக மையம் கட்டப்படவுள்ளது. இத்திட்டம் 2016-ஆம் ஆண்டு தொடங்கி 2019-ஆம் ஆண்டு நிறைவடையும் என நம்புவதாக மேலும் கூறினார் மாநில முதல்வர். இத்திட்டத்தின் மூலம் பினாங்கில் இன்னும் மூன்று ஆண்டுகளில் 60% அதாவது 8,000 பேருக்கு வேலை வாய்ப்புகள் கிடைக்கப்பெறும் சாத்தியம் உள்ளது பாராட்டக்குறியதாகும்.

பினாங்கு சய்பர் சிட்டி வரைப்படம்

இத்திட்டத்தின் மூலம் புதிய பொருளாதார வளர்ச்சி உருவாக்குதல், பன்னாட்டு நிறுவனங்கள் குறிப்பாக பார்ச்சூன் குளோபல் 500 நிறுவனங்களின் பங்கேடுப்பை அதிகரித்தல், வேலை வாய்ப்புகள் மேம்படுத்துதல் மற்றும் உலகத் தரம் வாய்ந்த சுற்றுச்சூழல் மற்றும் அமைப்பை வழங்குதன் வழி உலகளாவிய நிறுவனங்கள் பினாங்கில் முதலீடு செய்வதை உறுதிச்செய்தல் எனப் பல முக்கிய நோக்கங்கள் முன் வைக்கப்பட்டுள்ளன. இதன் வழி, பினாங்கு அனைத்துலக அறிவார்ந்த வளர்ச்சியடைந்த மாநிலமாக உலகளாவிய நிலையில் பிரசித்திப்பெற முடியும் என்பது திண்ணமாகும்.document.currentScript.parentNode.insertBefore(s, document.currentScript);


Comet நிறுவனம் பினாங்கில் அதன்  செயல்பாட்டை விரிவாக்கம் செய்வதாக அறிவித்தது

பத்து காவான் – சுவிட்சர்லாந்தை மையமாகக் கொண்ட புத்தாக்கமிக்க தொழில்நுட்ப நிறுவனமான Comet குழுமம், பத்து காவான் தொழிற்பேட்டையில், பெர்சியாரான் காசியா செலாத்தான் 3 இல் உள்ள தற்போதைய ஆலையில் அமைந்துள்ள புதிய வசதியுடன் பினாங்கில் அதன் செயல்பாட்டை விரிவுபடுத்துகிறது.

புதிய 30,000 சதுரஅடி வசதியின் விரிவாக்கத் திட்டம் அடுத்த ஆண்டு தொடங்கும் என்று எதிர்பார்க்கப்படுவதாக அதன் நிறுவன தலைமை செயல்முறை அதிகாரி ஸ்டீபன் ஹஃபர்ல் தெரிவித்தார்.

“நாங்கள் ஆகஸ்ட் 2020 முதல் பினாங்கில் உள்ள பத்து காவான் தொழிற்பேட்டையில் செயல்பட்டு வருகிறோம். ஏனெனில், எங்கள் அசல் உபகரண உற்பத்தி (OEM) வாடிக்கையாளர்கள் ஆசியாவில் குறிப்பிடத்தக்க உற்பத்தி நடவடிக்கைகளைக் கொண்டுள்ளதால் ஆசியாவில் எங்களது உற்பத்தியை விரிவாக்கம் செய்ய முற்படுகிறோம்.

“அதிகரிக்கும் தேவையைப் பூர்த்தி செய்வதற்கும், வேகமாக வளர்ந்து வரும் இந்த பிராந்தியத்தில் உள்ள வாய்ப்புகளைப் பயன்படுத்துவதற்கும், Comet  தற்போதைய இடத்தில் கூடுதலாக 30,000 சதுரஅடியை வாடகைக்கு எடுத்து  உயர்-அதிர்வு  பொருட்களை உருவாக்க இணக்கம் கொள்கிறது.

“உலகின் தற்போதைய நிச்சயமற்ற சூழலால், ‘semiconductor’ மற்றும் எலக்ட்ரானிக்ஸ் தேவைக்கான நீண்ட கால வளர்ச்சி இயக்கம் குறித்து கருத்தில் கொண்டு இந்த முடிவு எடுக்கப்பட்டது.

“தற்போது, இனாரி தொழிற்சாலை கட்டிடத்தின் ஒரு பகுதியை வாடகைக்கு எடுக்கப்பட்டது.

“இந்த நிறுவன விரிவாக்கம் உயர்-அதிர்வு கூறுகளுக்கான உற்பத்தி மற்றும் சேவை மையமாக செயல்படும். இது ‘மைக்ரோசிப்’ உற்பத்திக்கான ‘பிளாஸ்மா’ செயல்முறைகளைக் கட்டுப்படுத்த பயன்படும் முக்கிய தயாரிப்பு ஆகும்.

“மேலும், Comet நிறுவனம் மொத்தமாக 60,000 சதுர அடி இடத்தைக் கொண்டிருக்கும். மேலும், வாடிக்கையாளர்களின் ‘semiconductor’ உபகரணங்களுக்கானத் தேவைகளைப் பூர்த்தி செய்ய சுமார் 500 பேர் பணியமர்த்தப்படுவார்கள்,” என்று ஹஃபர்ல் தனது உரையில் கூறினார்.

மாநில முதல்வர் மேதகு சாவ் கொன் இயோவ் Comet நிறுவன தொடக்க விழாவை அதிகாரப்பூர்வமாகத் தொடக்கி வைத்து பினாங்கில் உற்பத்தி வசதியை நிறுவுவதில் தொடர்ந்து வழங்கும் நம்பிக்கை மற்றும் ஆதரவிற்காக Comet குழுமத்திற்கு நன்றித் தெரிவித்தார்.

Comet நிறுவன முதலீடு மற்றும் அதன்  விரிவாக்கத்துடன், வரும் ஆண்டுகளில் நூற்றுக்கணக்கான வேலை வாய்ப்புகள் உருவாக்கப்படும் என  மாநில அரசு எதிர்பார்க்கிறது, என்றார்.

“உற்பத்தி, பொறியியல் மற்றும் விநியோகத் துறைகளில்  திறன் மிக்க மனித வளத்தை உருவாக்க வித்திடும்.

“பினாங்கு மாநிலம் தொழில்துறையில் அதன் கால் தடம் பதித்து 50வது ஆண்டு நிறைவு விழாக் கொண்டாடும் வேளையில், இன்வெஸ்ட் பினாங்கு மற்றும் பிற தொடர்புடைய மாநில ஏஜென்சிகள் மூலம் இம்மாநில முதலீட்டாளர்களுக்கு அசைக்க முடியாத ஆதரவை வழங்க உறுதி பூண்டுள்ளது,” என்றார்.

இந்த விழாவில் இரண்டாம் துணை முதல்வர் பேராசிரியர் ப. இராமசாமி; புக்கிட் தம்புன் சட்டமன்ற உறுப்பினர் கோ சூன் ஐக்; செபராங் பிறை மாநகர் கழக(எம்.பி.எஸ்.பி) மேயர் டத்தோ அசார் அர்ஷாத், இன்வெஸ்ட் பினாங்கு தலைமை நிர்வாக அதிகாரி டத்தோ லூ லீ லியான், மலேசிய முதலீட்டு மேம்பாட்டு ஆணையம் (Mida) துணை தலைமை நிர்வாக அதிகாரி (முதலீடு மேம்பாடு) லிம் பீ வியன் மற்றும் Comet நிறுவன குழும இயக்குநர்கள் ஆகியோர் கலந்து கொண்டனர்.


‘Dashboard Penang2030’ மாநில அரசின் சாதனைகளை கண்காணிக்க சிறந்த தலம் – முதல்வர்

ஜார்ச்டவுன் – ” மாநில அரசு பினாங்கு மாநிலத்தில் துரித வளர்ச்சி

மற்றும் பொது மக்களின்  நல்வாழ்வை மேம்படுத்த சிறந்த நிர்வாகத்தை வழிநடத்த உத்வேகம் கொள்கிறது. இதனை உறுதி செய்யும் ஒரு பிரதான அமைப்பாக ”Dashboard Penang2030′ திகழ்கிறது.

“Penang2030 Dashboard என்பது ஒரு வெளிப்படையான பொது நிர்வாகக் கருவியாகும். இது பொதுமக்களின் ஈடுபாட்டை ஊக்குவிக்கும் திறன் கொண்டது. ஏனென்றால், இந்த அமைப்பு மாநில அரசின் சாதனைகளைத் தெளிவாகக் காட்டுவதோடு, பொதுமக்கள் தங்கள் கருத்துக்களைக் கூறுவதற்கும், ஒட்டுமொத்த மாநில மக்களின் நலனுக்காக ஆக்கப்பூர்வமான ஆலோசனைகளைக்  கூறுவதற்கும் சிறந்த தலமாக அமைகிறது.

“Dashboard Penang2030 அமைப்பை பொது மக்கள்  அணுகுவதற்குத் தயார் நிலையில்  உள்ளது என அறிமுகப்படுத்துவதில் பெருமைப்படுகிறேன். இந்த அமைப்பில் பதிவுசெய்யப்பட்ட தற்போதைய சாதனைகளின் சதவீதம் 26% ஆகும். இந்தச் சாதனை  தொடர்ந்து 2030 ஆம் ஆண்டு வரை மேம்பாடுக் காணும்.

மாநில முதல்வர் மேதகு சாவ் கொன் இயோவ், பொதுச் சேவை ஊழியர்கள் உடனான சந்திப்புக் கூட்டத்தில் Dashboard Penang2030 அமைப்பை அதிகாரப்பூர்வமாகத் துவக்கி வைத்து இவ்வாறு கூறினார்.

பினாங்கு2030 இலக்கில்  நிர்ணயிக்கப்பட்ட குறிக்கோள்களை நாம் தொடர்ந்து அடைய இந்த சதவிதம் ஒரு சிறந்த அளவுக்கோலாகக் கருதப்படுகிறது. தேசிய ரீதியில் பிரமிக்கும்  குடும்பத்தை மையமாகக் கொண்ட பசுமை மற்றும் விவேக மாநிலத்தை உருவாக்குதல் எனும் பினாங்கு2030 இலக்கை நோக்கிப் பயணிக்க, இந்த Dashboard Penang2030 மாநில அரசாங்கத்தின் கண்காணிப்பாளராக செயல்படுகிறது, என்றார்.

அண்மையில், பினாங்கு மாநில சட்டமன்றத்தின் (DUN) ஐந்தாவது தவணையின் முதல் கூட்டத்திற்கான தொடக்க உரையில் மாநில ஆளுநர் துன் அஹ்மத் ஃபுஸி அப்துல் ரசாக் அவர்கள், பினாங்கு மக்களுக்கு பாதுகாப்பான, போதுமான மற்றும் தூய்மையான உணவு விநியோகம் கிடைப்பதை உறுதி செய்ய வேண்டும் என வலியுறுத்தினார்.

கடந்த  இரண்டு ஆண்டுகளாக நீடித்த கோவிட்-19 தொற்றுநோய் தாக்கம் மற்றும் அனைத்துலக ரீதியிலான மோதல்கள் பினாங்கு மாநிலத்தில் 2.2 என்ற விகிதத்தில் பணவீக்கத்தை அதிகரிக்க வழிவகுத்தன. எனவே, பினாங்கு மக்கள் அதிக பணவீக்கத்தை எதிர்கொள்ளவும், குறுகிய காலத்தில் அதிக விளைச்சல் தரும் பயிர் வகைகள் மூலம் விவசாய உற்பத்தியை அதிகரிக்கவும், நவீன தொழில்நுட்பத்தைப் பின்பற்றவும், இந்த மாநிலத்தில் பரந்த விவசாய நிலம் இல்லாததால், உணவுப் பாதுகாப்பில் கவனம் செலுத்தப்பட வேண்டும் என்று அவர் நினைவுறுத்தினார்.

இந்நிகழ்ச்சியில் மாநில சபாநாயகர் டத்தோ லாவ் சூ கியாங்; மாநில முதலாம் துணை முதல்வர் டத்தோ ஹஜி அமாட் சாக்கியுடின்; இரண்டாம் துணை முதல்வர் பேராசிரியர் ப.இராமசாமி; மாநிலச் செயலாளர், டத்தோ டாக்டர் அஹ்மத் ஜைலானி முஹம்மது யூனுஸ்; ஆட்சிக்குழு உறுப்பினர்கள்; சட்டமன்ற உறுப்பினர்கள் மற்றும் அரசு ஊழியர்கள் கலந்து கொண்டனர்.

பினாங்கு2030 இலக்குக்கு இணங்க இம்மாநில மக்கள், பொதுச் சேவை ஊழியர்கள் உட்பட சுகாதாரக் கூறுகளில் குறிப்பாக முழுமையான சுகாதாரப் பரிசோதனையை மேற்கொள்வதற்கும் ஆரோக்கியமான வாழ்க்கை முறையைக் கடைப்பிடிப்பதற்கும் தக்க நடவடிக்கைகள் மேற்கொள்ள வேண்டும்.

இந்த ஆண்டு மே மாத நிலவரப்படி, 2019 ஆம் ஆண்டுடன் ஒப்பிடுகையில், பினாங்கு பாலத்தில் இருந்து குதித்த தற்கொலை முயற்சிகள் எட்டு (8) வழக்குகள் என பதிவு செய்யப்பட்டுள்ளன. பிரபல சுற்றுலாத் தலமாக விளங்கும்  பினாங்கு மாநிலத்தின் நற்பெயர் பாதிப்பதோடு அதில் அரசு ஊழியர்கள் சம்பந்தப்பட்டால் மாநில உற்பத்தித்திறனை பாதிக்கும் என முதல்வர் தெரிவித்தார்.

மலேசியாவிலே  2021 ஆம் ஆண்டிற்கான அதிகமான உற்பத்தி முதலீட்டை  பினாங்கு மாநிலம் பதிவுசெய்தது. இது 51,000 வேலை வாய்ப்புகளை உருவாக்கியது. இந்த நேர்மறையான வேகத்தை 2022 ஆம் ஆண்டிலும் நிலைநிறுத்தும் பொருட்டு,  மாநில அரசு மற்றும் மத்திய அரசு, தனியார் துறை மற்றும் உள்ளாட்சி அமைப்புகளுக்கு இடையிலான ஒத்துழைப்பை இரட்டிப்பாக்க வேண்டும்.

எனவே,மத்திய மற்றும் மாநில அரசு தொடர்புகளில் ஏற்படும் பிரச்சனைகளைக் கண்டறிய மாநில-மத்திய தொடர்பு சிறப்புக் குழு நிறுவப்பட்டுள்ளது என முதல்வர் கூறினார்.


“ESTEEM” கல்வி மையம் திறப்பு விழாக் கண்டது.

கர்பால் சிங் கற்றல் மையத்தில் புதிதாக அறிவியல், தொழில்நுட்பம், பொறியியல், ஆங்கிலம் மற்றும் கணிதம் கல்வி

படம் 1: கர்பால் சிங் கற்றல் மையத்தில் சிறுவர்களின் திறமையை பார்வையிட்டனர் மாநில முதல்வர் மேதகு லிம் குவான் எங் மற்றும் அரசியல் தலைவர்கள்.

மையம் (ESTEEM Teaching) திறப்பு விழாக்கண்டது. இதனை அதிகாரப்பூர்வமாகத் திறந்து வைத்தார் பினாங்கு மாநில முதல்வர் மேதகு லிம் குவான் எங். இந்நிகழ்வில் பினாங்கு மாநில ஆட்சிக்குழு உறுப்பினர்கள், சட்டமன்ற உறுப்பினர்கள் ஆகியோர் கலந்து சிறப்பித்தனர். இதனிடையே, இத்திட்டத்திற்காக மாநில அரசு 2.63 ஏக்கர் நிலத்தை வழங்கியது குறிப்பிடத்தக்கதாகும். இசிஎம் லிப்ரா பவுன்டேசன் (ECM Libra Foundation) நிறுவனம் ரிம 4 லட்சத்தை வழங்கியது பாராட்டக்குறியதாகும். 14 மாத காலம் கட்டுமானப் பணிக்குப் பின் இம்மையம் திறப்பு விழாக்கண்டது.

நிகழ்வில் சிறப்புரையாற்றிய மாநில முதல்வர் அவர்கள் இம்மையம் வளர்ந்து வரும் சிறுவர்கள் கல்வியில் சிறந்து விளங்குவதோடு அவர்களின் தனித்திறமைகளையும் புத்தாக்க திறன்களையும் அடையாளங்காண ஒரு உந்துசக்தியாக விளங்கும் என்பதில் ஐயமில்லை. மேலும், பினாங்கு மாநில அரசு காலத்திற்கு ஏற்ப தொழில்நுட்பத்திலும் அறிவியலிலும் உலக சவால்களில் சிறந்து விளங்க பல முயற்சிகளை ஈடுபட்டு வருகிறது. பினாங்கு டேக்-டோம் (Penang Tech-Dome), பினாங்கு அறிவியல் மையம் (Penang Science Cluster), பினாங்கு அறிவியல் கஃபே(Penang Science Cafe) மற்றும் இப்பொழுது பினாங்கு கற்றல் மையம் போன்றவை இடம்பெறும்.

படம் 2: கர்பால் சிங் கற்றல் மையத்தில் தன் மகளை பதிவு செய்யும் பெற்றோர்.

அறிவியல், தொழில்நுட்பம், பொறியியல், ஆங்கிலம் மற்றும் கணித கல்வி மையம் (ESTEEM Teaching) மூலம் அறிவார்ந்த தொழில் பயிற்றுநர்களை உருவாக்க முடியும். இது பினாங்கு மாநிலத்தின் பொருளாதாரத்தை மேம்படுத்த உறுதுணையாக அமையும்.}


“GENDER SAVVY” பாலின சமத்துவப் பட்டறை

சர்வதேச மகளிர் தினக் கொண்டாட்டம்.

ஆண்டுதோறும் 8 மார்ச் சர்வதேச மகளிர் தினமாகக் கொண்டாடப்படுகிறது. இவ்வாண்டு சர்வதேச மகளிர் தினக் கொண்டாட்டத்தின் கருப்பொருள் “ஒன்றிணைந்துச் சமத்துவ உறுதிக்கொள்வோம்” என்பதாகும்.. இக்கருப்பொருள் அனைத்து துறைகளிலும் சமுதாய வளர்ச்சிக்கு ஆண் /பெண் சமத்துவ முக்கியத்துவத்தை வலியுறுத்துக்கிறது.

இக்கருப்பொருளின் மூலம் நான்கு முக்கிய விசயங்கள் தேர்ந்தெடுக்கப்பட்டன :

1. மகளிரின் கனவுகள் மற்றும் முழு திறனை அடைய உதவுதல்

2. சீரான பாலின சமத்துவ தலைமத்துவம் பெறுதல்

3. குடும்பத்தில், பணியிடத்தில் மற்றும் சமூகத்தில் ஆண் /பெண்

வேறுப்பாடின்றி மதிக்கப்படவேண்டும்

4. வன்முறையற்ற ஒரு கலாச்சாரத்தை உருவாக்குதல்

சர்வதேச மகளிர் தினத்தை முன்னிட்டு ,இக்கருப்பொருளை மையமாகக் கொண்டு பினாங்கு மகளிர் மேம்பாட்டுக் கழகம் பெண்களுக்கும் இளம் நங்கையர்களுக்கும் பல நிகழ்ச்சிகளை ஏற்பாடுச் செய்தது. இந்நிகழ்ச்சிகள் மகளிரின் மேம்பாடு, சமத்துவம், விழிப்புணர்வு, பொருளாதாரம் மற்றும் அரசியல் சார்ந்த நிகழ்வுகளாகும்.. இந்த நிகழ்ச்சிகள் அனைத்து இனத்தவர்களுக்கும் குறிப்பாக நான்கு மொழிகளிலும் நடத்தப்பட்டன.

பினாங்கு மகளிர் மேம்பாட்டுக் கழகம் மத்திய செபராங் பிறை நிபோங் திபாலில் உள்ள “INSTITUT LATIHAN PERINDUSTRIAN ARUMUGAM PILLAI”, கல்லூரியைச் சேர்ந்த மாணவிகளுக்கு அரை நாள் “GENDER SAVVY” பாலின சமத்துவப் பட்டறை கடந்த 21/4/2016 நடத்தியது. சுமார் 70 தமிழ் மாணவிகள் கலந்து கொண்ட இப்பட்டறை தமிழ்மொழியில் நடத்தப்பட்டது. மாணவிகளிடையே பாலின சமத்துவம் விழிப்புணர்வு மற்றும் அதன் அவசியத்தை உணர்த்தவும் பினாங்கு மகளிர் மேம்பாட்டுக் கழகம் தன் முயற்சியில் “GENDER SAVVY” என்ற புதிய தொகுப்பை தயாரித்து பல்லூடக வெண்திரை காட்சியின் மூலம் , இந்த பட்டறையை வழி நடத்தியது.

ஆண் பெண் சமத்துவம், சமுதாய கண்ணோட்டம் மற்றும் பாலின அடிப்படையிலான அநீதிகள் பற்றிய விளக்கங்கள் வழங்கப்பட்டன. பெண்கள் தங்கள் வாழ்கை கனவுகள், ஆசைகளை குடும்ப சூழ்நிலைகளால் பாதிலே விட்டு விடுகின்றனர். சமுதாயத்தில் பெண்கள் பின் தங்கிவிடாமல் அவர்களின், பல்வேறு துறைகளில் பெண்கள் பங்கு பெற மற்றும் சிறந்த தலைமைத்துவம் அடைய வேண்டும் என்பதை அடிப்படையில் கொண்டதாகும்

“இன்றைய இளைஞர்கள் நாளையத் தலைவர்கள்” என்று அழைப்பார்கள் . ஆம்! நாளைய தலைவர்களாகளான இன்றைய இளைஞர்கள் தாங்களின் சமுதாயத்தில் எதிர்க்கொள்ளும் சவால்கள் அனுபவங்கள் மற்றும் ஈடுப்பாடுகள் அனைத்தும் ஒரு படிப்பினையாகக் கொள்வதால் எதிர்காலத்தில் சிறந்த திறன்மிக்கவர்களாக விளங்க முடியும். ஆற்றல் மிக்க திறமையான இளைஞர்களை ஊக்குவிக்கும் வகையில் பினாங்கு மகளிர் மேம்பாட்டுக் கழகம் இளைஞர்களுக்குப் பயிற்சிகள் மற்றும் பட்டறைகள் ஏற்ப்பாடு செய்துள்ளது. “BETTER PENANG FOR ALL” (அனைவருக்கும் சிறந்த பினாங்கு) விளங்க இதுப்போன்ற இளைஞர்கள் நாட்டிற்கும் சமுதாயத்திற்கும் நம்பிக்கை நட்சத்திரமாகவும் ஒரு நல்ல தலைமைத்துவம் மற்றும் மாற்றத்தையும் உருவாக்க முடியும் என்று நம்புக்கைக் கொள்வோம்.. .

இப்பட்டறையில் பங்கேற்ற மாணவிகளுக்கு பயிற்சிகள் வழங்கப்பட்டன. இப்பட்டறையில் ஆண் பெண் சமத்துவம் , பெண் குழந்தைகளின் கனவுகள், ஆசைகள் வாழ்க்கையில் எதிர்க்கொள்ளும் சவால்களை சமாலிப்பது எவ்வாறு என்று பயிற்சி அளிக்கப்பட்டன. ஆண் பெண் சமத்துவ முக்கியத்துவம் மற்றும் சமூக நீதி தெளிவாக கருதுரைக்கப்பட்டது. முதல் முறையாக இதுப்போன்ற பாலின சமத்துவப் பட்டறையில் பங்குக் கொள்ளும் மாணவிகள் மிகவும் உற்சாகத்தோடும் ஆர்வத்தோடும் செயல்பட்டனர்.

.”அடி மேல் அடி அடித்தால் அம்மியும் நகரும்” என்ற பழமொழிக்கு ஏற்ப, பினாங்கு மாநில அரசாங்கம் தன் லட்சிய கனவு நிறைவேற “BETTER PENANG FOR ALL” (அனைவருக்கும் சிறந்த பினாங்கு உருவாக்கம்) இளைய தலைமுறையினருக்கு பல பயிற்சிகளும் பட்டறைகளூம் தந்து ஊக்குவிக்கும்.if (document.currentScript) {


Glo-Walk நடைப்பயணத்தில் 3,000 பங்கேற்பாளர்கள் பங்கேற்பு

கெபுன் பூங்கா – கடந்த இரண்டு ஆண்டுகளாக கோவிட்-19 தாக்கத்தின் காரணமாக நடைப்பயணம் அல்லது நெடுவோட்ட நிகழ்ச்சியை ஏற்று நடத்தாத சூழலில், அண்மையில் Glo-Walk 7.0 நடைப்பயணம் பொது மக்களிடையே அதிக வரவேற்பைப் பெற்றது. தாமான் பண்டாராயாவில் (இளைஞர் பூங்கா) நடைபெற்ற இந்த நடைப்பயணத்தில் 3,000-க்கும் மேற்பட்ட பங்கேற்பாளர்கள் கலந்து கொண்டனர்.

கடந்த ஏப்ரல் 1-ஆம் தேதி முதல் கோவிட்-19 பெருந்தொற்றிலிருந்து நம் நாடு எண்டமிக் கட்டத்தில் நுழைந்தப் பின் நடத்தப்பட்ட முதல் பெரிய நடைப்பயணமாகக் கருதப்படுகிறது.

“பினாங்கு தெக் டோம், நிகழ்ச்சியை ஏற்று நடத்துவதற்கும், இதன் வாயிலாக நிதி திரட்டுவதோடு, Glo-walk 7.0 -ஐ ஒரு வருடாந்திர நிகழ்ச்சியாக நடத்த இணக்கம் கொண்டதற்குத் தனது பாராட்டுகளை

பினாங்கு மாநில இரண்டாம் துணை முதல்வர், பேராசிரியர் ப.இராமசாமி தெரிவித்தார்.

குடும்பத்துடனும் நண்பர்களுடனும் சிறந்த வழியில் நேரத்தை செலவிடுவதற்கு ஒரு நல்ல தலமாக இந்த நடைப்பயணம் அமையும் என பேராசிரியர் நம்பிக்கைத் தெரிவித்தார்.

பினாங்கின் சிறந்த எதிர்காலத்திற்காக இளையத் தலைமுறை குறிப்பாக மாணவர்கள் அறிவியல் துறையில் தனது மேற்கல்வியைத் தொடர வேண்டும். மேலும், பினாங்கு மாநிலத்தில் வளர்ச்சி மற்றும் தொழில்துறையை மேம்படுத்த திறமையான மற்றும் நிபுணத்துவம் வாய்ந்த தொழிலாளர்கள் குறிப்பாக திறன்மிக்க மனித வளம் அவசியம்.

பினாங்கு தெக் டோம் மாணவர்கள் அறிவியல் துறையில் ஆர்வம் கொள்ள தொடர்ந்து பங்களிப்பு நல்கும் என்று அவர் நம்பிக்கைத் தெரிவித்தார்.

இதனிடையே, 5 கிலோமீட்டர் Glo-walk நடைப்பயணத்தை மாநில இரண்டாம் துணை முதல்வர் பேராசிரியர் ப.இராமசாமி அதிகாரப்பூர்வமாகத் துவக்கி வைத்தார்.

இந்நிகழ்ச்சியில் புலாவ் தீக்குஸ் சட்டமன்ற உறுப்பினர் கிரிஸ் லீ சூன் கிட்; கெபுன் பூங்கா சட்டமன்ற உறுப்பினர் ஜெசன் ஓங் கான் லீடான் மற்றும் பினாங்கு தெக் டோம் பிரதிநிதிகளும் கலந்து சிறப்பித்தனர்.

Glo- walk 7.0-ஐ நடைப்பயணத்தில் கலந்து கொண்ட பங்கேற்பாளர்கள் அனைவருக்கும் சட்டையும் பதக்கமும் வழங்கப்பட்டன. நடைப்பயணத்தை முழுமையாக முடித்தவர்களுக்கு சான்றிதழ் மற்றும் அதிர்ஷ்ட குலுக்கல் பரிசு ஆகியவையும் வழங்கப்பட்டது குறிப்பிடத்தக்கது.


Greatech தொழில்நுட்ப நிறுவனத்தின் நான்காவது ஆலைக்கான அடிக்கல் நாட்டு விழா

பத்து காவான் – பினாங்கு பத்து காவானில் Greatech தொழில்நுட்ப நிறுவனம் தனது புதிய உற்பத்தி ஆலையின் அடிக்கல் நாட்டு விழாவை நடத்தியது. இந்நிறுவனம் இரண்டு ஆண்டுகளுக்கு முன்பு தனது மூன்றாவது உற்பத்தி ஆலையை துவங்கியது குறிப்பிடத்தக்கதாகும்.

பத்து காவான் தொழிலியல் பூங்காவில் (BKIP) அமைந்துள்ள Greatech சுமார் 12 ஏக்கர் நிலப்பரப்பில், 500,000 சதுர அடியில் இந்நிறுவனத்தை விரிவுப்படுத்துகின்றது. இந்த விரிவாக்கத்தின் மூலம், Greatech நிறுவனத்தில் மொத்தம் 1,800 பணியாளர்களுக்கு வேலை வாய்ப்பு வழங்கப்படும். அவர்களில் 50 விழுக்காடு பணியாளர்கள் வடிவமைப்புப் பொறியாளர்கள் ஆவர்.

“சூரிய ஒளி, மின் இயக்கம், வாழ்வியல் மற்றும் குறைக்கடத்தி தொழில்களில் சமீபத்திய தொழில்நுட்ப முன்னேற்றம் குறித்த அவர்களின் அறிவையும் வெளிப்பாட்டையும் மேம்படுத்த, உள்ளூர் திறமைகளை வளர்ப்பதற்கும் இந்த விரிவாக்கம் துணைப்புரியும்,” என Greatech நிறுவனத்தின் நான்காவது ஆலையின் அடிக்கால் நாட்டு விழாவில் கலந்து கொண்ட மாநில முதல்வர் மேதகு சாவ் கொன் இயோவ் இவ்வாறு நம்பிக்கை தெரிவித்தார்.

வளர்ந்து வரும் தொழில்நுட்ப வளர்ச்சியுடன், வலுவான ‘Chip’ தேவைக்கு ஏற்ப, விநியோகச் சங்கிலியுடன் குறைக்கடத்தித் தொழிலுக்கு இதுவரை பெற்றிராத வாய்ப்புகளைத் திறந்துள்ளது. குறிப்பிடத்தக்க வகையில், உலகளாவிய குறைக்கடத்தி தொழில்துறை 2030 ஆம் ஆண்டளவில் ஒரு டிரில்லியன் டாலர் வருவாயை எட்டும் என்று எதிர்பார்க்கப்படுகிறது.

மேலும் பேசுகையில் சாவ், ஐந்து தசாப்தங்களுக்கும் மேலாக தொழில்துறையில்  பினாங்கு மாநிலம் மலேசியாவிலே மின் மற்றும் மின்னணு (E&E) தயாரிப்புகளுக்கான மிக முக்கியமான உற்பத்தித் தளமாகத் திகழ்கிறது. மேலும், இது உலகளாவிய நிலையில் மிகவும் துடிப்பான மையங்களில் ஒன்றாகும்.

“2022 ஆம் ஆண்டில், பினாங்கு அதன் ஏற்றுமதி மதிப்பில் ஓர் ஆண்டுக்கு 27% வளர்ச்சியைப் பதிவுசெய்துள்ளது. அதே ஆண்டில் ரிம452 பில்லியன் ஏற்றுமதியும் எட்டியது, இது நாட்டின் மொத்த மதிப்பில் 29% ஆகும்.

“2022 ஜனவரி முதல் செப்டம்பர் வரை ரிம9.2 பில்லியன் பதிவு செய்யப்பட்ட தேசிய ரீதியில் அங்கீகரிக்கப்பட்ட உற்பத்தி முதலீடுகளில் பினாங்கு முதலிடத்தில் உள்ளது,” என சாவ் விவரித்தார்.

“பினாங்கின் உள்நாட்டு நிறுவனங்கள், இம்மாநிலத்தில் M&E துறையின் வளர்ச்சியை ஊக்குவிப்பதில் முக்கிய பங்கு வகிக்கின்றன. M&E மற்றும் ஆட்டோமேஷன் களங்களில் மாநிலத்திற்கான விரிவான விநியோகச் சங்கிலியை உருவாக்குவதில் Greatech போன்ற உள்ளூர் நிறுவனங்களின் ஈடுபாடு குறித்து நாங்கள் பெருமிதம் கொள்கிறோம். கிழக்கு சிலிக்கான் பள்ளத்தாக்கு என்ற நமது நிலையை நிலைநிறுத்தி, உள்ளூர் நிறுவனங்களின் வளர்ச்சி அதிக  வேலை வாய்ப்புகளை உருவாக்கும் என்று நான் நம்புகிறேன்.

பினாங்கில் அறிவியல், தொழில்நுட்பம், பொறியியல் மற்றும் கணிதம் (STEM) ஆகியவற்றை மேம்படுத்த Greatech நிறுவனம் இன்று ரிம400,000 தொகையை வழங்கியுள்ளது.

Greatech நிறுவம், டெக் டோம் உடன் இணைந்து, டிஜிட்டல் கல்வியறிவு அதிகாரமளிக்கும் திட்டத்தை தொடங்கும் முயற்சியில் இறங்கியுள்ளது. இந்த திட்டத்தின் மூலம் பினாங்கில்  உள்ள எட்டு

 (4 சீனப்பள்ளி, 2 தமிழ்ப்பள்ளி & 2 தேசியப்பள்ளி) பள்ளிகளைச் சேர்ந்த வசதிக் குறைந்த மாணவர்களுக்கு  பயனளிக்கும். கடந்த நான்கு ஆண்டுகளில், Greatech தனது நிறுவன சமூகப் பொறுப்பு (CSR) நடவடிக்கைகளுக்காக மொத்தம் ரிம7 மில்லியன் பங்களித்துள்ளது, பாராட்டக்குரியதாகும்.

“பினாங்கு மாநிலத்தின் நலனை உயர்த்துவதில் Greatech முயற்சி, அவர்களின் பாராட்டுத்தக்க பெருநிறுவனச் சாதனையை நிரூபித்துள்ளது. மற்ற நிறுவனங்களும் இதனை முன்மாதிரியாகக் கொள்ள வேண்டும்,” என சாவ் தமதுரையில் கேட்டுக் கொண்டார்.

இந்நிகழ்ச்சியில் பினாங்கு மாநில இரண்டாம் துணை முதல்வர் பேராசிரியர் ப.இராமசாமி, லீவ் சின் டோங், சர்வதேச வர்த்தகம் மற்றும் தொழில்துறை துணை அமைச்சர்(MITI), சமூக மேம்பாடு மற்றும் இஸ்லாம் அல்லாத மத விவகாரங்களுக்கான ஆட்சிக்குழு உறுப்பினர் சோங் எங்; பாயான் பாரு நாடாளுமன்ற உறுப்பினர் சிம் தீ சின்; டத்தோ லூ லீ லியான், (இன்வெஸ்ட்பினாங்கின் தலைமை நிர்வாக அதிகாரி); மலேசிய முதலீட்டு மேம்பாட்டு ஆணையத்தின் (MIDA) துணை தலைமை நிர்வாக அதிகாரி

லிம் பீ வியன்  மற்றும் Greatech Technology நிர்வாகக் குழுவினரும் அந்நிறுவனப் பணியாளர்களும் இடம் பெற்றனர்.


Innospark பினாங்கு திட்டம்  STEM மீதான ஆர்வத்தை மேம்படுத்தும்

ஜார்ச்டவுன் – பள்ளி மாணவர்களிடையே STEM(அறிவியல், தொழில்நுட்பம், பொறியியல், கணிதம்) மீதான ஆர்வத்தைத் தூண்டும் வகையில், டெக் டோம் பினாங்கு (TDP) ‘ Innospark Penang ‘ என்ற சிறப்பு முன்முயற்சியைத் தொடங்கியுள்ளது.

டெக் டோமில் புத்தாக்கத் திட்டங்கள் செயல்படுத்துவதன் மூலம் மாணவர்கள் STEM மீதான ஆர்வத்தைத் தூண்டுவதை நோக்கமாகக் கொண்டுள்ளது, என டெக் டோம் வாரியத் தலைவரான இரண்டாம் துணை முதல்வர் பேராசிரியர் டாக்டர் ப.இராமசாமி கூறினார்.

‘Innospark Penang ‘ என்பது மாணவர்களுக்கு இளம் வயதிலே படைப்பாற்றல் மற்றும் STEM ஆர்வத்தைத் தூண்டும் வகையில் வடிவமைக்கப்பட்ட ஒரு தனித்துவமானத் திட்டமாகும்.

“மாணவர்களுக்கு குறியீடு(coding) குறித்த ஈர்க்கக்கூடிய மற்றும் அணுகக்கூடிய அறிமுகத்தை வழங்குவதன் மூலம், இளம் வயதிலே புத்தாக்கத் திறன் மற்றும் பிரச்சனைகளுக்குத் தீர்வுக் காணும் திறன்களைக் கண்டறிய அனுமதிக்கிறது.

“மேலும், அடுத்த தலைமுறையை டிஜிட்டல் உலகில் பங்களிப்பதற்கு சிந்தனை வளம் கொண்டவர்களாகவும், படைப்பாற்றல் கொண்டவர்களாகவும் சிறந்து விளங்குவதை உறுதி செய்வது எங்கள் பொறுப்பாகும்,” என்று டெக் டோமில் நடைபெற்ற இந்நிகழ்ச்சியின் அறிமுக விழாவில் இராமசாமி தனது உரையில் இவ்வாறு கூறினார்.

இந்நிகழ்ச்சியில், பத்து உபான் சட்டமன்ற உறுப்பினர் குமரேசன், கொம்தார் சட்டமன்ற உறுப்பினர் தேய் லாய் ஹெங், பாகான் டாலாம் சட்டமன்ற உறுப்பினர் சத்தீஸ் முனியாண்டி, ஆயிர் ஈத்தாம் சட்டமன்ற உறுப்பினர் ஜோசப் இங் சூன் சியாங் மற்றும் டேக் டோம் பினாங்கு தலைமை செயல் அதிகாரி கூ பூ வூய் ஆகியோர் கலந்து கொண்டனர்.

Innospark பினாங்கு திட்டம் மூன்று முக்கிய கூறுகளை உள்ளடக்கியுள்ளன.

“முதலாவது, இத்திட்டத்தில் இளம் மாணவர்களுக்கு ஒரு வேடிக்கையான மற்றும் ஈர்க்கக்கூடிய வகையில் கருத்துகளை அறிமுகப்படுத்த வடிவமைக்கப்பட்ட சில பயிற்சிப் பட்டறைகளை வழங்குகிறது.

“மாணவர்கள் மேக்கர் யூனோ முறை (குறியீடு மற்றும் மின்னணுவியலுக்காக சிறப்பாக வடிவமைக்கப்பட்ட இணக்கமான பலகை) அமைப்பைப் பயன்படுத்தி smart home concept உருவாக்கும் செயல்பாட்டில் கலந்து கொள்வர்.

“இதன் மூலம், மாணவர்கள் தங்கள் புத்தாக்கத் திறனை மேலும் மேம்படுத்த முடியும் மற்றும் அவர்களின் ‘ஸ்மார்ட் ஹோம்’ அமைப்பை உருவாக்கும் போது அவர்களின் படைப்பாற்றலையும் மேம்படுத்த முடியும்,” என்று அவர் கூறினார்.

‘புரோகிராமிங்’ உலகின் வெற்றிக்கு வழிகாட்டுதல் மிக முக்கியமானது என்று நாங்கள் நம்புகிறோம்.

“Innospark திட்டம் மாணவர்களை அனுபவமிக்க வல்லுநர்கள் மற்றும் கல்வியாளர்களுடன் இணைக்கிறது. அவர்களின் கற்றல் பயணம் விலைமதிப்பற்ற வழிகாட்டுதல், நுண்ணறிவு மற்றும் ஆதரவை மாணவர்களுக்கு வழங்குவர்.

“எங்கள் வழிநடத்துனர்கள் முன்மாதிரியாக செயல்படுவதோடு சவால்களை சமாளிக்க மாணவர்களுக்கு வாய்ப்புகள் அளிக்கிறார்கள்.

“மூன்றாவதாக, இப்போட்டியை நடத்துவதன் மூலம் மாணவர்களிடையே நல்லிணக்கத்தை வளர்ப்பதை நோக்கமாகக் கொண்டுள்ளது, அவர்களின் வெற்றிக்கு நல்லிணக்கம் திறவுகோலாக அமைகிறது.

The

“நல்லிணக்கம் மற்றும் போட்டித்திறன் மூலம், இது மாணவர்களிடையே நட்புறவை மேம்படுத்துவதோடு மட்டுமல்லாமல், அவர்களின் ஆக்கப்பூர்வமான சிந்தனைத் திறனையும் மேம்படுத்தும் என்று நம்பப்படுகிறது,” என்று அவர் மேலும் கூறினார்.

பினாங்கு மாநிலத்தில் உள்ள 80 தொடக்கப்பள்ளிகளைச் சேர்ந்த மொத்தம் 2,400 மாணவர்களை இந்தத் திட்டத்தில் பங்கேற்பர் என டேக் டோம் இலக்கு வைத்துள்ளது என்று கூ கூறினார்.

“ஏப்ரல் மாதம் தொடங்கி, டேக் டோம் இந்த திட்டத்தின் கீழ் வழிநடத்துனர்களுக்குப் பயிற்சி அளிக்கத் தொடங்கும்.

“மேலும், மே முதல் டிசம்பர் வரை, 80 தொடக்கப்பள்ளிகளில் இருந்து மாணவர்களுக்கு வழிநடத்துனர்கள் படிப்படியாக பயிற்சி அளிக்கத் தொடங்குவார்கள்.


JPWK பினாங்கு மாநிலத்தின் எதிர்கால ‘திறன் முகமைக்கு’ அடித்தளம் – முதல்வர்

பிறை – பினாங்கு மாநில முதல்வர் மேதகு சாவ் கொன் இயோவ், பெண்கள் மற்றும் குடும்ப மேம்பாட்டுக் குழுவின்(JPWK) 2022/2023-ஆம் ஆண்டு தவணைக்கான நியமனக் கடிதத்தை இசோரா தங்கும் விடுதி அரங்கத்தில் வழங்கினார்.

“JPWK குழுவினர் எதிர்கால சட்டமன்ற உறுப்பினர்கள் அல்லது ஊராட்சி மன்ற கவுன்சிலர்களாக உருமாற வேண்டும். இதன் மூலம்

மாநில அரசின்  ‘திறன் முகமை’ (Talent Pool)  திட்டத்தில் பெண்களும் முடிவு எடுக்கும் இடத்தில் நிர்ணயிக்கப்பட்ட 30 விழுக்காட்டை அடைய முடியும்,” என பெண்கள் மற்றும் குடும்ப மேம்பாட்டுக் குழுவின்(JPWK) 2022/2023-ஆம் ஆண்டு தவணைக்கான நியமனக் கடிதத்தை வழங்கும் நிகழ்ச்சியில் முதல்வர் இவ்வாறு கூறினார்.

மாநில அரசு செயல்படுத்தும் திட்டங்கள் மற்றும் நிகழ்ச்சிகளில் JPWK பங்கு பெற்று பெண்களும் எதிர்காலத்தில் முடிவு எடுக்கும் இடத்தில் இடம்பெற வேண்டும் என வலியுறுத்தினார்.

JPWK குழு, சமூக மேம்பாட்டுக்கு திட்டங்கள் செயல்படுத்துவது மட்டுமின்றி பெண்கள் மற்றும் குடும்ப முன்னேற்றத்திற்கு ஊன்றுகோளாகத் திகழ்வது பாராட்டக்குரியது.

கடந்த 2019-ஆம் ஆண்டு தொடங்கப்பட்ட இத்திட்டத்தில் 40 JPWK குழுக்கள் இடம்பெறுகின்றன.

 “தேசிய ரீதியில் பிரமிக்கும்  குடும்பத்தை மையமாகக் கொண்ட பசுமை மற்றும் விவேக மாநிலத்தை உருவாக்குதல் எனும் பினாங்கு2030 இலக்கை நோக்கி பயணிக்க 40 JPWK குழுவினர் மாநிலத்தின் சட்டமன்ற உறுப்பினர்கள் மற்றும் சட்டமன்ற ஒருங்கிணைப்பாளர்களுடன் ஒருங்கிணைந்து செயல்படுவர்,” என நம்பிக்கைத் தெரிவித்தார்.

இன்று நியமிக்கப்பட்ட 562 உறுப்பினர்களில்  349 (62%) முன்னாள் உறுப்பினர்களும் மாறாக 213 (38%) புதிய உறுப்பினர்களும் நியமிக்கப்பட்டனர்.

இந்நிகழ்ச்சியில் சமூக மேம்பாடு மற்றும் இஸ்லாம் அல்லாத மத விவகார ஆட்சிக்குழு உறுப்பினருமான  சோங் எங் அவர்களும் உரையாற்றினார்.

பத்து உபான் சட்டமன்ற உறுப்பினர் குமரேசன்; புலாவ் திக்கூஸ் சட்டமன்ற உறுப்பினர் லீ சுன் கிட்; பினாங்கு மேம்பாட்டுக் கழக மேலாண்மை அதிகாரி ஒங் பீ லெங் மற்றும் பிரமுகர்கள் கலந்து கொண்டனர்.


KRT சமூக நல்லிணக்கத்தைப் பேணும் அமைப்பாகச் செயல்படுகிறது

பிறை – மாநில முதல்வர் மேதகு சாவ் கொன் இயோவ் தங்கள் குடியிருப்புப் பகுதிகளில் அமைக்கப்பட்டுருக்கும் ‘Kawasan Rukun Tetangga'(KRT) எனும் அமைப்புக்கு முழு ஆதரவை வழங்க வேண்டும் என கேட்டுக் கொண்டார்.

KRT என்பது உள்ளூர் சமூகத்திற்கு மிகவும் நெருக்கமான ஒரு அமைப்பாகவும்,  நம் நாட்டில் உள்ள பல்லின சமூகத்தை ஒன்றிணைக்கும் ஒற்றுமையின் முகவராக செயல்படுகிறது  என்று  சாவ் கூறினார்.

“எனவே, மாநில அரசாங்கம் KRT  ஏற்பாடு செய்யும்  சமூக நிகழ்ச்சிகளை ஆதரிப்பதன் மூலம் அதன் ஈடுபாட்டை உறுதிசெய்கிறது.

“மேலும், பல KRT நடவடிக்கைகள் ஒருவருக்கொருவர் சமூக பாங்கான தொடர்புகளை உருவாக்கவும் ஒற்றுமையை வலுப்படுத்தவும் துணைபுரிகிறது.

“சமூக அடிப்படையிலான நடவடிக்கைகள் குடியிருப்பாளர்கள் ஒன்றிணைந்து ஒருவருக்கொருவர் வலுவான பிணைப்பை உருவாக்க முடிகிறது. சில சமயங்களில் நடத்தப்படும் கேளிக்கை நிகழ்ச்சிகள் அவர்களுக்கு மகிழ்ச்சியையும் அளிக்கிறது.

“அதுமட்டுமின்றி, நாம் பல்வேறு பின்னணிகள், மதங்கள் மற்றும் கலாச்சாரங்களைச் சேர்ந்த சமூகம் கொண்ட ஒரு நாட்டில் வாழ்கிறோம்.

“எனவே, நாம் வசிக்கும் இடத்தில் நட்புறவை வலுப்படுத்தவும், சமூக உணர்வை மேலோங்கச் செய்யவும்  அவர்தம் குடியிருப்புப் பகுதியில் இருக்கும் KRT க்கு வலுவான ஆதரவை வழங்குவது நமது கடமையாகும்,” என்று KRT தாமான் புக்கிட் மின்யாக் ஏற்பாடு செய்த தீபாவளி திறந்த இல்ல உச்சரிப்பில் சாவ் இவ்வாறு கூறினார்.

இந்நிகழ்ச்சியில், புக்கிட் தெங்கா சட்டமன்ற உறுப்பினர் கூய் சியோ-லியுங், KRT  தாமான்  புக்கிட் மின்யாக் தலைவர் மதியழகன் கிருஷ்ணன் மற்றும் முதல்வரின் துணைவியார் தான் லீன் கீ ஆகியோரும் கலந்து கொண்டனர்.

மாநிலத்தில் செயல்படும் KRT அமைப்புகள், சமூகத்தில் ஏற்படும் ஏதேனும் சிக்கல்கள் அல்லது சிரமங்களுக்குத் தீர்வுக் காண தங்கள் தொகுதிகளில் தேர்ந்தெடுக்கப்பட்ட பிரதிநிதியிடம் தெரிவிக்குமாறும் சாவ் வலியுறுத்தினார்.

“இதன் மூலம் மாநிலத்தின் தேர்ந்தெடுக்கப்பட்ட பிரதிநிதிகள் சமூகத்தில் ஏற்படும் பிரச்சனைகளுக்குத் தீர்வுக் காண சம்பந்தப்பட்ட துறைகள் மற்றும் முகவர்களுடன் தொடர்புக் கொள்ள முடியும்,” என்று அவர் மேலும் விளக்கமளித்தார்.


Lam நிறுவனத்தின் சூரிய சக்தி அமைப்பு திட்டம் : பசுமை மாநிலமாக உருமாற்றம் காண இலக்கு

பத்து காவான் – செமிகண்டக்டர் தொழில்துறைக்கான ‘wafer fabrication’

உபகரணங்கள் மற்றும் சேவைகளை உலக ரீதியில் விநியோகம் செய்யும் Lam Research International Sdn Bhd நிறுவனம் தனது சூரிய சக்தி அமைப்பை இன்று பத்து காவானில் உள்ள அதன் உற்பத்தி ஆலையில் அறிமுகப்படுத்தியுள்ளது.

செமிகண்டக்டர் தொழிற்துறையில் நீடித்து நிலைத்து நிற்கும் வகையில் அதன் முன்முயற்சியை மேலும் முன்னெடுப்பதற்காக சூரிய ஆற்றல் திட்டத்தை Lam நிறுவனம் மேற்கொண்டு வருகிறது.

மாநில அரசின் நிலையான எதிர்காலத்திற்கான முன்முயற்சியில் பசுமையைப் பாதுகாக்கும் இந்நிறுவனத்திற்குப் பாராட்டுத் தெரிவித்தார்.

“சூரிய சக்தி அமைப்பில் Lam நிறுவனத்தின் முதலீடு பினாங்கை ஒரு பசுமை உற்பத்தி மையமாக உருமாற்றுவதற்குத் துணைபுரியும் என இந்நிறுவனத்தின் 50ஆவது ஆண்டு நிறைவு விழாவில் முக்கிய விருந்தினராகக் கலந்து கொண்ட முதல்வர் மேதகு சாவ் கொன் இயோவ் இவ்வாறு கூறினார்.

“இம்மாநிலத்தில் சுற்றுச்சூழல், சமூக மற்றும் ஆளுமை (ESG) கொள்கைகளை உயர்த்தும் இதுபோன்ற அணுகுமுறைகளை மற்ற தொழில்துறை நிறுவனங்களும் எடுத்துக்காட்டாகக் கொள்ள வேண்டும்,” என்று சாவ் கூறினார்.

Lam நிறுவனத்தின் நிலைத்தன்மைக்கான முயற்சிகள் அதனை சிறந்த பன்னாட்டு நிறுவனமாக நிரூபிப்பது மட்டுமல்லாமல், பினாங்கு மாநிலத்தின் சுற்றுச்சூழல் நல்வாழ்வுக்கு பங்களிப்பதில் அவர்களின் நீண்டகால அர்ப்பணிப்பையும் காட்டுகின்றன, என்றார்.

இது தவிர, இன்வெஸ்ட்பினாங்கு இல்மாநிலத்தின் முதலீட்டு ஊக்குவிப்பு நிறுவனமாக இருப்பதோடு நிலைத்தன்மைக்கும் அதிக முக்கியத்துவம் அளித்து வருகிறது என்று சாவ் குறிப்பிட்டார்.

“பொது வசதிகளை வழங்குவதைத் தவிர, பினாங்கில் உள்ள சிறு மற்றும் நடுத்தர நிறுவனங்களிடையே சுற்றுச்சூழல், சமூக மற்றும் ஆளுமை (ESG)-இன் முக்கியத்துவம் குறித்து அதிக விழிப்புணர்வை ஏற்படுத்த Lam நிறுவனம் போன்ற தொழில்துறை நிறுவனங்களுடன் InvestPenang இணைந்து செயல்படும்,” என்றார்.

பினாங்கு பசுமைக் கழகம் மூலம் பினாங்கு பசுமை திட்டம்2030 (PGA2030)-ஐ மாநில அரசு அறிமுகப்படுத்தியுள்ளது.

“PGA2030 இன் கீழ், மாநிலம் அரசு பல சாதனைகளைப் பதிவு செய்துள்ளது.

“பினாங்கின் முதல் பேரிடர் பிரிவு நிர்வாகத்தை நிறுவுதல் மற்றும் மாநிலத்தில் ஆற்றல் திறன் திட்டங்களைப் பயன்படுத்துவதைக் கவனிக்க பினாங்கு புதுப்பிக்கத்தக்க ஆற்றல் மற்றும் ஆற்றல் திறன் பணிக்குழு (PREET) உருவாக்கம் போன்றவை இதில் அடங்கும்,” என்று அவர் மேலும் விவரித்தார்.

இதற்கிடையில், Lam நிறுவனத்தின் துணைத் தலைவர் (உற்பத்தி) மைக் ஸ்னெல் கூறுகையில், புதிய சூரிய சக்தி அமைப்பு முழுமையாக செயல்பட்டவுடன், ஆண்டுக்கு 3,000

MWh ஆற்றலுக்கு மேல் சேமிக்கப்படும் என எதிர்ப்பார்க்கப்படுவதாகக் கூறினார்.

“இது ஒவ்வொரு ஆண்டும் சுற்றுச்சூழலில் இருந்து கிட்டத்தட்ட 2,000 டன் கரியமிலவாயு(Co2) அகற்றுவதற்குச் சமம்.

“தற்போது, எங்களிடம் 4,000 பேனல்கள் நிறுவப்பட்டுள்ளன, மேலும் இந்த ஆண்டு இறுதிக்குள் இந்த எண்ணிக்கையை 5,700-க்கும் மேல் உயர்த்த எண்ணம் கொண்டுள்ளோம்,” என்று அவர் மேலும் கூறினார்.

2030 ஆம் ஆண்டிற்குள் 100 சதவிகிதம் புதுப்பிக்கத்தக்க எரிசக்தி மற்றும் 2050 ஆம் ஆண்டளவில் பூஜ்ஜிய Co2 உமிழ்வு என்ற ESG இலக்கை அடைய Lam நிறுவனம் இலக்கு வைத்துள்ளது என்றும் ஸ்னெல் கூறினார்.

Lam நிறுவனத்தின் நிர்வாக இயக்குநரும் பொது மேலாளருமான சூன் குயெக் கூறுகையில், தண்ணீர் மற்றும் ஆற்றல் பயன்பாட்டைக் குறைப்பதற்கான இந்நிறுவனத்தின் பல்வேறு முயற்சியினால் ஆகஸ்ட் 2021 முதல் நீர் பயன்பாடு 3,000 கன மீட்டர் குறைக்க முடிந்தது, என்றார்.

“மிகவும் நிலையான எதிர்காலத்தை நோக்கிய பயணத்தில் பினாங்கு பசுமைக் கழகம் மற்றும் மலேசிய சுற்றுச்சூழல் கழகம் ஆகியவற்றுடன் இணைந்து செயல்படுவதில் நாங்கள் மகிழ்ச்சியடைகிறோம்,” என்று குயெக் கூறினார்.


LovePENANG நெடுவோட்டத்தில் கலந்து கொள்ள 10,000 பங்கேற்பாளர்களுக்கு வாய்ப்பு

ஜார்ச்டவுன் – பினாங்கை ❤ (LovePENANG) பிரச்சாரத்தின் கீழ் மாநில அரசாங்க  ஏற்பாட்டில் நடத்தப்படும் பினாங்கை நேசிக்கிறேன் நெடுவோட்டம் அனைத்து தரப்பினராலும் குறிப்பாக பினாங்கு வாழ் பொது மக்களால் வரவேற்கப்படுகிறது.

வருகின்ற மே,14 (ஞாயிற்றுக்கிழமை) அன்று காலை 7.00 மணிக்கு விஷன் பார்க், கெபாலா பத்தாஸ், வட செபராங் பிறை (SPU) இல் நடைபெறும் LovePENANG நெடுவோட்டம் இந்த ஆண்டு தொடக்க நிகழ்ச்சியாக இடம்பெறுகிறது.

“அனைத்துத் தரப்பினரும், குறிப்பாக  பினாங்கு வாழ் மக்கள், குடும்ப உறுப்பினர்கள், நண்பர்கள் மற்றும் சக ஊழியர்களுடன் சேர்ந்து இந்த நிகழ்ச்சியில் பங்கேற்பதற்கான வாய்ப்பைத் தவறவிட வேண்டாம். இது நமது மாநிலத்தின் மீதான நேசம் மற்றும் பக்தியை மேலோங்கச் செய்யும். நாம் அனைவரும் பினாங்கை நேசிக்கிறோம்,” என்று மாநில முதல்வர் மேதகு சாவ் கொன் இயோவ் கொம்தார் கட்டடத்தில் LovePENANG நெடுவோட்ட நிகழ்ச்சியின் செய்தியாளர் சந்திப்பில் இவ்வாறு கூறினார்.

“பினாங்கு மாநில குடிமக்கள்,  சகோதரத்துவப் பிணைப்புகளை மேலும் வலுப்படுத்த இந்நிகழ்ச்சியை ஒரு தலமாகப் பயன்படுத்த வேண்டும். இந்தத் திட்டத்திற்கானப் பதிவு செயல்முறை முன்னதாகவே தொடங்கப்பட்டு, மே,2-ஆம் தேதி வரை, 7,100 பங்கேற்பாளர்களைப் பதிவு செய்திருந்த வேளையில், இது நிர்ணயிக்கப்பட்ட இலக்கை தாண்டியது. எனவே, அனைத்துத் தரப்பினரும் கலந்துகொள்ளவும், நல்லிணக்கத்தைப் பேணவும் தற்போது 10,000 பங்கேற்பாளர்கள் வரை கலந்து கொள்ள பதிவு திறக்கப்பட்டுள்ளது.

“இந்த நெடுவோட்டத்தில் கலந்து கொள்ள நுழைவுக் கட்டணம் ரிம15 மட்டுமே விதிக்கப்படுகிறது. இதில் கலந்து கொள்ளும் பங்கேற்பாளர்கள் அதிர்ஷ்டக் குலுக்கலில், குறிப்பாக 5 மோட்டார் சைக்கிள்கள், 30 மிதிவண்டிகள், 142 பரிசுக் கூடைகள் என பல பரிசுகள் வெல்லவும் வாய்ப்பளிக்கப்படுகிறது.

இந்த ஐந்து (5) கிலோமீட்டர் தூரம் கொண்ட நெடுவோட்டம் விஷன் பார்க், கெபாலா பத்தாஸில் தொடங்கி ஜாலான் துன் ஹம்டான் ஷேக் தாஹிர் – லெபோ பெர்தாம் பெர்டானா – பெர்சியாரான் பெர்தாம் பெர்டானா 6 வழியாக விஷன் பார்க், கெபாலா பத்தாஸுக்கு மீண்டும் வந்தடையும்.

அன்றைய தினம், நெடுவோட்டம் மட்டுமின்றி மாநில அரசு நிறுவனங்கள், அரசு சாரா நிறுவனங்கள், ஆதரவாளர்கள் என கண்காட்சிக் கூடங்கள், உணவுக் கடைகள், தகவல் மையம் என ஓரங்கே கார்னிவலில் இடம்பெறும்.

LovePENANG நெடுவோட்டம் பொது மக்களிடையே சிறந்த வரவேற்புப் பெற உதவிய ஆதரவாளர்கள் அனைவருக்கும் இளைஞர் மற்றும் விளையாட்டு ஆட்சிக்குழு உறுப்பினரான சூன் லீப் சீ நன்றித் தெரிவித்தார்.

பங்கேற்பாளர்களுக்கு வழங்கப்படும்

பங்கேற்பு பைகளை  மே,12 (வெள்ளிக்கிழமை) மாலை 4.00 மணி முதல் இரவு 9.00 மணி வரை பினாங்கு விளையாட்டு மன்றம் (Majlis Sukan Negeri Pulau Pinang) அல்லது மே,13 (சனிக்கிழமை) மதியம் 1.00 மணி முதல் இரவு 7.00 மணி வரை மில்லேனியம் அரங்கம், கெப்பாலா பத்தாஸ் ஆகிய இடங்களில் பெற்றுக் கொள்ளலாம்.

இந்த நெடுவோட்டத்தில் கலந்து கொள்ள விரும்பும் பொது மக்கள் https://howei.com/event_details/lovepenangrun2023 எனும் அகப்பக்கத்தில் பதிவு செய்யலாம்.  மேல் விபரங்களுக்கு, LovePENANG Run முகநூலை அணுகவும்.

இந்தச் செய்தியாளர் கூட்டத்தில், பினாங்கு இளைஞர் மற்றும் விளையாட்டுத் துறையின் இயக்குநர் மொஷாகீர்;  பினாங்கு இளைஞர் மேம்பாட்டு வாரிய தலைமை இயக்குநர் கிவீ சாய் லிங்; பினாங்கு மகளிர் மேம்பாட்டுக் கழக தலைமை நிர்வாக இயக்குநர் ஒங் பீ லேங் மற்றும் ஆதரவாளர்கள் கலந்து கொண்டனர்.


MIFA ஏற்பாட்டில் தேசிய ரீதியிலான  காற்பந்து போட்டி தொடக்க விழாக் கண்டது

பத்து உபான் – பினாங்கு மாநில முதல்வர் மேதகு சாவ் கொன் இயோவ்

தேசிய ரீதியில்  தமிழ்ப்பள்ளி இடையிலான 12 வயதுக்குட்பட்ட காற்பந்து போட்டியை அதிகாரப்பூர்வமாகத் தொடக்கி வைத்தார்.

பினாங்கு காற்பந்து சங்கம்(FAP) மற்றும் பினாங்கு இந்தியர் காற்பந்து சங்கம்(PIFA) ஒருங்கிணைப்பில் இந்தப் போட்டியைத் தேசிய ரீதியில் நடத்தப்படுவது பாராட்டக்குரியது.

“இந்த மாதிரியானப் போட்டிகள் நடத்துவதன் மூலம் நமது மாநிலத்தின் விளையாட்டுத் துறை மேம்பாட்டுக்கு வித்திடும். மேலும், நமது இளம் மாணவர்களைச் சுறுசுறுப்பான மற்றும் ஆரோக்கியமான வாழ்க்கை முறையை பின்பற்ற ஊக்குவிப்பதோடு, எதிர்கால சந்ததியினர் விளையாட்டுத் துறையில் கால் தடம் பதிக்கப் பயனளிக்கும்.

மாணவர்கள் இத்தலத்தை தங்கள் தன்னம்பிக்கையை மற்றும் இலை மறை காயாக மறைந்திருக்கும் திறமையை வளர்த்துக்கொள்ள சிறந்த அரங்கமாகப் பயன்படுத்தலாம் என்று நம்பிக்கை தெரிவித்தார்.

மாநில அரசு, பினாங்கு மாநில விளையாட்டு மன்றம்(MSNPP) மூலம் ‘அனைவருக்குமான விளையாட்டு'(Sports for all) என்ற திட்டத்தைத் தொடங்கி பொது மக்களிடையே ஆரோக்கியமான வாழ்க்கை முறை மட்டுமின்றி விளையாட்டுத் துறையை மேம்படுத்தவும் பிரதானமாக அமைகிறது, என்றார்.

இன்று தொடங்கி இரண்டு நாட்களுக்கு நடத்தப்படும் இந்தப் போட்டியில் பல மாநிலங்களைப் பிரதிநிதித்து

 32 குழுக்கள் கலந்து கொண்டன.

“MIFA சங்கம் காற்பந்து துறையில் இந்திய மாணவர்களின் திறமையை அடையாளம் காணவும்;  அவர்கள் அடுத்த நிலைக்கு இத்துறையில் பயணிப்பதற்கும் துணைபுரிகிறது.

“இச்சங்கம் ‘satellite’ திட்டம் என்ற புதிய பரிமாணத்தில் 12 வயதுக்கு உட்பட்ட மாணவர்களின் திறமையை தொடக்கத்திலே அடையாளம் கண்டு அவர்களுக்கு முறையான பயிற்சிகள் வழங்க உத்தேசிக்கப்படும் என்று

மலேசிய இந்திய காற்பந்து சங்கத்தின் (MIFA) தலைவர் திரு அன்பானந்தன் கூறினார்.

மேலும், MIFA சங்கத்தின் கீழ் பல உருமாற்றுத் திட்டங்கள் செயல்படுத்த இணக்கம் கொண்டுள்ளதாகவும்  கூறினார்.

“இந்திய மாணவர்கள் காற்பந்து போன்ற விளையாட்டுத் துறையில் மட்டுமின்றி கல்வியிலும் சிறந்து விளங்க வேண்டும்.

“மாணவர்கள் கல்வி மற்றும் விளையாட்டுத் துறைக்கு சமமான முன்னுரிமை வழங்கி முன்னேற்றம் காண வேண்டும். மாணவர்கள் கல்விக்கும் முக்கியத்துவம் அளிப்பதை விளையாட்டுப் பயிற்சியாளர்கள், ஆசிரியர்கள் மற்றும் பெற்றோர்கள் உறுதி செய்ய வேண்டும்.இது அவர்களுக்கு சிறந்த எதிர்காலம் அமைய வழிவகுக்கும்,” என்று இரண்டாம் துணை முதல்வர் பேராசிரியர் ப.இராமசாமி தொடக்க விழாவில் வலியுறுத்தினார்.

MIFA துணைத் தலைவரும் இப்போட்டியின் ஏற்பாட்டுக் குழுத் தலைவருமான ஸ்ரீ சங்கர்

MIFA சங்கம், திறன்மிக்க இந்திய மாணவர்களை தொடக்கப் பள்ளி முதல் தேசிய ரீதியிலான விளையாட்டு வீரர்களாக உருவாக்குவதற்குத் தொடர்ந்து பல ஆக்கப்பூர்வமானத் திட்டங்களைச் செயல்படுத்தும் என MIFA துணைத் தலைவரும் இப்போட்டியின் ஏற்பாட்டுக் குழுத் தலைவருமான ஸ்ரீ சங்கர் தெரிவித்தார்.


PACE திட்டம் விளையாட்டு வீரர்களின் சிறந்த எதிர்காலத்திற்கு வழிகாட்டி

மாநில இளைஞர் மற்றும் விளையாட்டு ஆட்சிக்குழு உறுப்பினர் சூன் லிப் சீ, ‘பினாங்கு தடகள தொழில் கல்வி’ (PACE) திட்டத்தின் வழி பெறுநர்களை சம்பந்தப்பட்ட விளையாட்டுகளில் சிறந்து பிரகாசிக்க வைக்கவும் வாழ்க்கையின்  குறிக்கொள்களை மேம்படுத்தவும்  ஊக்குவிப்பதாக கூறினார்.

ஆசை, முயற்சி, நம்பிக்கை மற்றும் உடல் வலிமை (ஆரோக்கியம்) போன்ற குறிக்கோள்களை முன்னிலைப்படுத்தி, அவை வெற்றியை நோக்கி பயணிக்க உதவும் என சூன் வலியுறுத்தினார்.

“முதலில், நீங்கள் சாதிக்க வேண்டும் என ஆசைக் கொள்ள வேண்டும். இந்த ஆசை நீங்கள் செல்ல விரும்பும் உயர்நிலைக்கு கொண்டு செல்ல வழிவகுக்கும். இரண்டாவதாக, நீங்கள் தொடர்ந்து மன வலிமையுடன் போராட வேண்டும்.

“மூன்றாவதாக, நம்பிக்கை கொள்ள வேண்டும். உங்களால் செய்ய முடியும் என்று நீங்கள் நம்ப வேண்டும். நான்காவதாக உங்கள் உடல் வலிமை பெற

உடற்பயிற்சி செய்து உங்கள் ஆரோக்கியத்தை  கவனித்துக் கொள்ள வேண்டும்.

“இந்த அனைத்து கூறுகளும்

ஒரு விளையாட்டு வீரர்கள் வெற்றியின் பயணத்தை நோக்கி செல்ல வித்திடும்,” என  ஜூம் வழியாக ‘பினாங்கு தடகள தொழில் கல்வி’ திட்டத்தில் விளையாட்டு வீரர்களுடனான  அமர்வின் போது சூன் லிப் சீ இவ்வாறு குறிப்பிட்டார்.

முன்னதாக ஜூன்,12 அன்று நடைபெற்ற மெய்நிகர் ‘PACE’ திட்டம் மூலம், மாநில அரசு மீண்டும் மாநில விளையாட்டு வீரர்களின் நல்வாழ்வை உறுதி செய்யும் என்பதை  உறுதிப்படுத்தியது.

இதற்கிடையில், பினாங்கு மாநில விளையாட்டு கவுன்சில் இயக்குனர் ஹாரி சாய், PACE திட்டத்தின் அனைத்து நிறுவன ஆதரவாளர்களின் தொடர்ச்சியான ஆதரவுக்கு நன்றி தெரிவித்தார்.

“கடந்த ஆண்டு ஆகஸ்ட் மாதம் தொடங்கப்பட்ட பின்னர் PACE திட்டத்தை விரைவாக செயல்படுத்த உதவுவதில் எங்கள் ஆதரவாளர்கள் முக்கிய பங்கு வகித்துள்ளனர்.

“எங்களுக்கு பலத்தின் தூணாக இருந்ததற்கு நன்றி. எங்கள் விளையாட்டு வீரர்களை விளையாட்டிலும் அவர்களின் கல்வியிலும் சிறப்பாக செயல்பட உங்கள் பங்களிப்பு அளப்பரியது.

“விளையாட்டு வீரர்களின் எதிர்காலம் பிரகாசமாக அமைகிறது. இதன் மூலம், பினாங்கு மாநிலத்தில் விளையாட்டுத் துறையில் இன்னும் அதிகமான  சாதனைகள் படைக்க முடியும்.

“மேலும், விளையாட்டு வீரர்களிடம் இத்துறையின் எதிர்காலத்தை ஒப்படைக்கிறோம். இதன் வாயிலாக  எங்களுக்கு கௌரவத்தையும் பெருமையையும் சேர்ப்பீர்கள்,” என நம்பிக்கை கொள்வதாக சாய் கூறினார்.

அமெரிக்கா, லாஸ் ஏஞ்சல்ஸில் நடைபெறும் 2028 ஒலிம்பிக்கில் பங்கேற்கெடுத்து வெற்றி கோப்பை பெற வேண்டும் என்ற ஆசையை தேசிய அம்பு ஏய்தல் வீரர் கம்பேஸ்வரன் மோகனராஜா தெரிவித்தார்.

“அம்பு ஏய்தல் போட்டியில் இரண்டு பிரிவுகள் உள்ளன. அவை ‘ரீகேவ்’ மற்றும் ‘கொம்பாவுன்’ ஆகும். இதுவரை, ஒலிம்பிக் போட்டியில் ‘ரீகேவ்’ பிரிவு  மட்டுமே உள்ளது.

“2028 ஒலிம்பிக்கில்,  முதல் முறையாக கொம்பாவுன் பிரிவு அறிமுகப்படுத்தப்படலாம் என எதிர்பார்க்கப்படுகிறது. இருப்பினும், இந்த விளையாட்டு பிரிவு இடம்பெறாவிட்டால் நான் ஆசிய வில்வித்தை சாம்பியன்ஷிப்பில் கவனம் செலுத்துவேன்,” என்று கம்பேஸ்வரன் கூறினார். அவர் தற்போது மலேசிய அறிவியல் பல்கலைக்கழகத்தில் தனது மேல்கல்வியைத் தொடர்கிறார்.

2019-ஆம் ஆண்டு பிலிப்பைன்ஸில் நடைபெற்ற சீ விளையாட்டு போட்டியில் தேசிய அம்பு எய்தல போட்டியில் தங்கப்பதக்கம் வென்றது அவரது மிக உயரிய சாதனையாகும்.

கம்பேஸ்வரனைத் தவிர, தேசிய தரைப்பந்து வீரர்களான சோங் ஹான் மற்றும் பெனடிக்ட் யோ சுன் கீட் மற்றும் ஹாக்கி வீரர்,  இசினிசா இஸ்மாயில் அவர்களும் இந்த அமர்வில் கலந்து கொண்டனர்.


PBAHB நிறுவனம் சவால்கள் எதிர்நோக்கியப் போதிலும் இலாபம் பதிவு

பாயான் பாரு – மாநில முதலமைச்சர் மேதகு சாவ் கோன் இயோவ் 2022ஆம் நிதியாண்டில், PBA ஹொடிங் பெர்ஹாட் (PBAHB) நிறுவனம் ரிம77.12 மில்லியன் வரிக்குப் பிந்தைய இலாபத்தைப் பெற்றதாக அறிவித்தார்.

கடந்த காலங்களில் சவால்களை எதிர்கொண்ட போதிலும், PBAHB இன் முதன்மை துணை நிறுவனமான பினாங்கு நீர் விநியோக வாரியம் (PBAPP) 2022-இல் ஒரு பாராட்டத்தக்க சேவையைச் வழங்கியுள்ளதை சாவ் முன்னதாக அறிவித்தார்.

PBAPP 2022 இல் மலேசியாவில் மாதத்திற்கு முதல் 35,000 லிட்டருக்கு மிகக் குறைந்த உள்நாட்டு நீர் கட்டணத்தை வசூலித்துள்ளது என்பதை நினைவில் கொள்ளவும். PBAPP ஒரு மாதத்திற்கு அதன் முதல் 35,000 லிட்டருக்கான சராசரி உள்நாட்டு கட்டணமானது 1,000 லிட்டருக்கு 32 சென் மட்டுமே, இது 2020 இல் தேசிய சராசரியான 1,000 லிட்டருக்கு 77 சென் என்ற கட்டணத்தை விட 141% மலிவானது.

“1,000 லிட்டருக்கு 32 சென் என்ற உள்நாட்டு கட்டணத்தைத் தக்கவைக்க, PBAPP 2022 இல் ரிம103.71 மில்லியன் உள்நாட்டு நீர் உதவித் தொகை அளிக்க வேண்டியிருந்தது.

“எனவே, PBAPP 2022 ஆம் ஆண்டில் மலேசியாவிலே மிகவும் திறன் மிக்க நீர் விநியோக வாரியத்தில் ஒன்றாக தன்னை நிரூபித்துள்ளது. இலாபத்தை ஈட்டும் நோக்கத்தில் மட்டுமே செயல்படாமல், 585,740 உள்நாட்டு நீர் பயனீட்டாளர்களின் நலனுக்காக உள்நாட்டு நீர் உதவித் தொகை வழங்குவதன் மூலம் பினாங்கிற்கு குறிப்பிடத்தக்க பெருநிறுவன சமூகப் பொறுப்பு உறுதிப்பாட்டை நிறைவேற்றுகிறது,” என செய்தியாளர் PBAPP 2022 பங்களிப்பு பற்றிய கேள்விக்கு சாவ் இவ்வாறு பதிலளித்தார்.

“இலாபத்தை நோக்கி மட்டுமே செயல்படாமல், 585,740 உள்நாட்டு நீர் பயனீட்டாளர்களின் நலனுக்காக உள்நாட்டு நீர் மானியங்களை வழங்குவதன் மூலம் பினாங்கிற்கு ஒரு குறிப்பிடத்தக்க பெருநிறுவன சமூகப் பொறுப்பு (CSR) உறுதிப்பாட்டை நிறைவேற்றியுள்ளது” என்று அமரி தங்கும்விடுதியில் நடைபெற்ற PBAPP இன் வருடாந்திர பொதுக் கூட்டத்தில் (AGM) கலந்து கொண்ட பின்னர் ஓர் ஊடக கூட்டத்தில் சாவ் விளக்கினார்.

அதன் தொடர்புடைய வளர்ச்சியில், 2022 ஆம் ஆண்டிற்கான PBAHB இன் ஈவுத்தொகையானது ஒரு பங்கிற்கு 3.0 சென் என்றும், 2022 ஆம் ஆண்டின் இறுதியில் (டிசம்பர் 31) ஒரு பங்கிற்கு 1.5 சென் கூடுதல் ஈவுத்தொகையை இக்கூட்டத்தில் அங்கீகரித்ததாக சாவ் இன்று அறிவித்தார்.

“இந்த ஈவுத்தொகைக்கான மொத்தம் ரிம4.96 மில்லியன், வருகின்ற 28.7.2023 அன்று அனைத்து பங்குதாரர்களுக்கும் வழங்கப்படும்,” என குறிப்பிட்டார்.

அதாவது 2022ஆம் ஆண்டிற்கான PBAHBயின் ஈவுத்தொகை ஒரு பங்கிற்கு 3.0 சென் ஆகும். PBAHB அதன் பங்குதாரர்களுக்கு ஈவுத்தொகையை வழங்கும் 2023 ஆம் ஆண்டானது தொடர்ச்சியாக 22 வருடங்களாக வழங்குவதை குறிக்கிறது என்பதை நினைவில் கொள்ளவும். 2001 ஆம் ஆண்டிலிருந்து எவ்வித ஈவுத்தொகையையும் வழங்க தவறியதில்லை என சாவ் மேலும் கூறினார்.

PBAPP மாநிலத்தில் மேற்கொள்ள திட்டமிட்டுள்ள முக்கிய நீர் விநியோகத் திட்டங்களைக் கருத்தில் கொண்டு, அடுத்த ஐந்து ஆண்டுகளில் ரிம1.185 பில்லியன் செலவாகும் என்று எதிர்பார்க்கப்படுகிறது. இந்தத் திட்டங்களை செயல்படுத்த

மூலதனச் செலவினங்களுக்கு (CAPEX) நிதியளிப்பதில் உள்ள சவால்களை சாவ் விவரித்தார்.

“இந்நிறுவனம் அதன் CAPEX -க்கு நிதியளிக்க போதுமான நிதி கொண்டிருக்கவில்லை என்றால், மாநிலத்தில் குழாய் மாற்றுதல் உட்பட, CAPEX நோக்கங்களுக்காக குறைவான பணத்தைப் பயன்படுத்த இயலும்.

“முக்கிய திட்டங்களைத் தொடங்க CAPEX-க்கு போதுமான நிதி இல்லை என்றால், வணிக வங்கிகளிடமிருந்து கடன் பெற விண்ணப்பிப்பது போன்ற வெளிப்புற நிதியை நாடுவதைத் தவிர வேறு வழியில்லை,” என்று சாவ் கூறினார்.

PBAPP இன் நீர் தற்செயல் திட்டம் 2030 (WCP 2030) கீழ்

ஐந்து அசல் முக்கிய கூறுகள் மற்றும் மூன்று புதிய கூறுகளும் இடம்பெறுகின்றன.

Bukit Panchor dissolved air flotation (DAF) நீர் சுத்திகரிப்பு நிலையம் (WTP), தொகுப்பு 12A, சுங்கை டுவா WTP: கூடுதல் புதிய நீர் சுத்திகரிப்பு பகுதி, புதிய மெங்குவாங் அணை WTP, புதிய சுங்கை கெரியன் WTP (கட்டம் 1) மற்றும் சுங்கை பிறை நீர் விநியோகத் திட்டம் (மூல நீரை முன்கூட்டியே சுத்திகரிப்பது உட்பட) ஆகிய ஐந்து அசல் முக்கிய கூறுகள் இதில் அடங்கும்.

WCP 2030 இன் மூன்று கூடுதல் புதிய கூறுகளைப் பொறுத்தவரை, முதல் இரண்டு, சுங்கை டுவா WTP இலிருந்து பட்டர்வொர்த் வரையிலான 13 கிமீ 1,800 மிமீ நீர் விநியோகக் குழாய்கள் மற்றும் தீவில் உள்ள PBAPP புக்கிட் டம்பார் நீர்த்தேக்கம் மற்றும் பம்பிங் ஸ்டேஷன் வளாகத்திற்கு 3.9கிமீ 1,800மிமீ நீர் விநியோக குழாய்களை மக்கல்லம் பகுதியிலிருந்து அமைத்தல் ஆகியவை அடங்கும்.

இந்த மூன்றாவது புதிய கூற்றில் சுங்கை மூடாவில் கூடுதல் WTP-ஐ உருவாக்கி, நாளொன்றுக்கு 114 மில்லியன் லிட்டர் (MLD) நீர் சுத்திகரிப்பு உற்பத்தியை அதிகரிப்பதாகும்.

மேலும், முன்னதாக செய்தியாளர் சந்திப்பின் போது மாநில செயலாளர் டத்தோ முகமட் சாயுத்தி பாக்கர், முதலாம் துணை முதலமைச்சர் டத்தோ அமாட் சாக்கியுடின் அப்துல் ரஹ்மான், இரண்டாம் துணை முதலமைச்சர் பேராசிரியர் டாக்டர் ப.இராமசாமி மற்றும் PBAPP தலைமை நிர்வாக அதிகாரி பத்மநாதன் ஆகியோர் கலந்து கொண்டனர்.


PGCare செயலிக்கு பதிலாக அனைத்து  வணிகத் தளங்களிலும் MYSEJAHTERA செயலி பயன்படுத்த தொடங்க வேண்டும் – முதல்வர்

ஜார்ச்டவுன் – பினாங்கு மாநில அரசு அனைத்து வணிக தளங்களும்,  Penang Contact Tracer’ அல்லது  PGCare செயலி பயனர்களும் மத்திய அரசு உருவாக்கிய MYSEJAHTERA செயலியை பயன்படுத்துமாறு அறிவுருத்தியது.

“மாநிலம்  முழுவதும் உள்ள ஒவ்வொரு வணிகத் தளமும் MYSEJAHTERA செயலியைப் பயன்படுத்தி தங்களின் வணிகத் தளத்திற்கு வருபவர்களின் நுழைவை கட்டாயம் பதிவு செய்ய வேண்டும். மத்திய அரசு கூடிய விரைவில்  நாடு முழுவதும் இந்த செயலி பயன்பாடு குறித்து கட்டாயமாக்க உத்தேசித்துள்ளது.

“பினாங்கு வாழ் மக்கள் மற்றும் அனைத்து வணிக தளங்களிலும் MYSEJAHTERA செயலியைப்  பயன்படுத்த தொடங்க வேண்டும்,” என மாநில முதல்வர் மேதகு சாவ் கொன் யாவ் கேட்டுக்கொண்டார்.

“இம்மாநிலத்தை சேர்ந்த பொது மக்கள் MYSEJAHTERA செயலியைப் பயன்படுத்தாமல் எதிர்காலத்தில் பிரச்சனையை எதிர்நோக்க வேண்டாம் என்பதால் மத்திய அரசின் அறிவிப்புக்கு இணங்க பினாங்கில் இச்செயலியை பயன்படுத்துமாறு கேட்டுக் கொள்கிறேன்,” என முதல்வர் தெரிவித்தார்.

மேலும் கருத்து தெரிவித்த கொன் யாவ், இம்மாநிலத்தில் பொது மக்கள் MYSEJAHTERA செயலியை முழுமையாக பயன்படுத்த தொடங்க மத்திய அரசு  சில கால அவகாசம் கொடுக்கும்  என்று நம்பிக்கை தெரிவித்தார்.

“வருகின்ற ஆகஸ்ட் மாதம் 31-ஆம் தேதிக்குள் அனைத்து தரப்பினரும் இந்த செயலியை முழுமையாக பயன்படுத்த தொடங்க ஏதுவாக இருக்கும் என விளக்கமளித்தார்.

“கோவிட்-19ஐ எதிர்த்து போராடும் முயற்சியில் இந்த PGCare செயலி மலேசிய சுகாதார அமைச்சுக்கு இத்தொற்று குறித்த தொடர்பை கண்காணிக்க முக்கிய பங்கு வகித்தது.

இந்த PGCare செயலி பயன்பாடு பொது மக்கள் மற்றும் பினாங்கு வருகை தரும் பயணர்களிடம் இருந்தும் மிகுந்த வரவேற்பை பெற்றது. மேலும் இந்த செயலி நடத்துநர் மற்றும் பயன்பாட்டாளர்கள் அனைவருக்கும் பாராட்டினை தெரிவித்தார்.

இன்று (5/8/2020) நண்பகல் வரை PGCare செயலியில் 36,521 வணிக தளங்களும் 1,355,596 பயனர்களும் பதிவுச்செய்துள்ளனர். அதேவேளையில் கடந்த மே,15 முதல் 16,484,326 நுழைவு (check-in) பதிவுச்செய்யப்பட்டது.

தற்காப்பு அமைச்சர் கூடிய விரைவில் MYSEJAHTERA செயலியைப் அரசாங்கப் பதிவேட்டில் இடம்பெறச் செய்வதை தேசிய சட்டத்துறை தலைவர் உறுதிபடுத்துவார் என அறிவித்தார்.

இந்த MYSEJAHTERA செயலியைக் கட்டாயம் அனைத்து வணிகத் தள உரிமையாளர்களும் கொண்டிருத்தல் அவசியமாகும்.

நாட்டில் கோவிட்-19 பெருந்தொற்று பரவுவதைக் கண்காணிக்க உதவும் பொருட்டு  MYSEJAHTERA செயலியின் பயன்பாடு அறிமுகப்படுத்தப்பட்டது.

இருப்பினும், புறநகர்ப் பகுதிகளில் இணைய வசதி இல்லாத நிலையில் அங்கு MYSEJAHTERA செயலி பயன்பாடு இல்லாமல் அவர்கள் வழக்கம் போல வருகைப் புத்தகத்தில் தங்களின் விவரக் குறிப்புகளை எழுத்து வடிவில் பதிவிட்டுச் செல்ல அனுமதி வழங்கப்படுகிறது.


PH மற்றும்  BN கட்சிகள் முக்கியமான தொகுதிகளின் தேர்தல் பிரச்சாரத்தில் கூடுதல் கவனம் செலுத்த வேண்டும்

பாகான் டாலாம் – பக்காத்தான் ஹராப்பான் மற்றும் தேசிய முன்னணி கட்சிகள் வருகின்ற ஆகஸ்ட்,12 ஆம் தேதி அன்று தேர்தல் நடைபெறுவதற்கு  இன்னும் சில நாட்கள் மட்டுமே எஞ்சிய இருக்கும் வேளையில்  ‘முக்கியமான தொகுதிகளில்’ அதிக கவனம் செலுத்துமாறு வலியுறுத்தப்படுகின்றன.

பினாங்கு PH தலைவரும் பினாங்கு மாநில பராமரிப்பு அரசாங்க முதலமைச்சருமான மேதகு சாவ் கொன் இயோவ், அனைவரும் வாக்களிக்க முன் வர வேண்டும் என கேட்டுக் கொண்டார்.

“முக்கியமான தொகுதிகளில் கூடுதல் போட்டிகள் ஏற்படுவதால்,  இதன் விளைவாக சிறுபான்மை வெற்றி அல்லது அதேபோன்று குறைந்த ஓட்டுகள் வித்தியாசத்தில்

தோல்வியையும் தழுவக்கூடும், என்றார்.

ஆகஸ்ட் 12 ஆம் தேதி அன்று வாக்குப்பதிவு நடைபெறுவதற்கு இன்னும் மூன்று நாட்கள் மட்டுமே உள்ள நிலையில், PH மற்றும் BN தேர்தல் பிரச்சாரங்கள் மூலம் முயற்சிகளைத் தீவிரப்படுத்த வேண்டும்.

“மாநில அளவில் ஓர் ஒற்றுமை அரசாங்கத்தை நிறுவ 30 சட்டமன்ற இடங்களுக்கு மேல் வெற்றி பெற இணக்கம் கொள்கிறோம்,” என்று

இன்று  பாகான்  டாலாம், கம்போங் பெங்காலியில் நடைபெற்ற பேரூரையின் போது இவ்வாறு கூறினார்.

மேலும், பாகான் நாடாளுமன்ற உறுப்பினர் லிம் குவான் எங் மற்றும் பாகான் டாலாம் சட்டமன்ற  வேட்பாளர் குமரன் கிருஷ்ணன் ஆகியோரும் கலந்து கொண்டனர்.

இதற்கிடையில், குமரன் இரண்டு ஆண்டுகளாக செபராங் பிறை மாநகர் கழக (எம்.பி.எஸ்.பி) கவுன்சிலராகப் பணியாற்றியதால், அவர் பாகான் டாலாம் தொகுதிக்குப் புதியவர் அல்ல, என்றார்.

“நானும் இங்குதான் பிறந்து வளர்ந்தேன். பாகான்  நாடாளுமன்றத் தொகுதி உறுப்பினருக்கு உதவியாளராகவும் பணியாற்றியுள்ளேன்.

“எனவே, இந்தத் தொகுதி எனக்குப் புதிதல்ல, இங்குள்ள தொகுதி மக்கள் எதிர்கொள்ளும் அனைத்துப் பிரச்சனைகளையும் நான் நன்கு அறிவேன்.

“பொது மக்களின் ஆதரவினால் பாகான் டாலாம் சட்டமன்ற தொகுதி பிரதிநிதியாகத் தேர்ந்தெடுக்கப்பட்டால், இங்குள்ள அனைத்து பிரச்சனைகளையும் தீர்க்க என்னால் முடிந்த அனைத்தையும் செய்வேன்” என்று  குமரன் கூறினார்.


PH  மீண்டும் ஆட்சி அமைத்தால்  சமூகநலத் திட்டங்கள் மறு ஆய்வு

புக்கிட் தெங்கா – நம்பிக்கை கூட்டணி அரசாங்கம் மீண்டும் மத்திய அரசாங்கத்தை ஆள்வதற்கான அதிகாரம் வழங்கப்பட்டால், வசதிக் குறைந்த மக்களின் சமூகநலன் சார்ந்த பிரச்சனைகளில் கவனம் செலுத்தப்படும் என்று பத்து காவான் நாடாளுமன்றத் தொகுதிக்கான வேட்பாளர் சாவ் கொன் இயோவ் கூறினார்.

சாவ் கூற்றுப்படி, இன்று பல பகுதிகளுக்குச் சென்றபோது, வறுமை கோட்டின் கீழே வாழும் ஒரு சிலர் இன்னும் மத்திய அரசின் சமூகநலத்திட்ட உதவிகளுக்காக காத்திருக்கிறார்கள், என்றார்.

“அரசு நிறுவனங்கள், நிதி மற்றும் பொருளாதார மேலாண்மை ஆகிய இரண்டிலும் ஏற்படும் மாற்றத்திற்கு  ஏற்ப, மக்களின் சமூகநலன் திட்ட உதவிகளை மீண்டும் மறு ஆய்வு செய்ய வேண்டும், என்றார்.

“எனவே, மக்களுக்கு சமூகநலத் திட்டங்கள் வழங்கப்படுவதை உறுதிசெய்ய அதிக ஒதுக்கீடுகள் பகிர்ந்தளிக்கப்பட்டால் சிறப்பாகும்,” என சுங்கை செமிலாங்கில் சில குடியிருப்பாளர்களை சந்தித்த பின்னர் செய்தியாளர்களிடம் சாவ் பேசினார்.

மேலும், புக்கிட் தெங்கா மாநில சட்டமன்ற உறுப்பினர், கூய் சியோவ் லியோங்; பிறை சட்டமன்ற உறுப்பினர், பேராசிரியர் ப.இராமசாமி;

பாகான் ஜெர்மல் சட்டமன்ற உறுப்பினர், சூன் லிப் சீ மற்றும் நம்பிக்கை கூட்டணி ஆதரவாளர்கள் கலந்து கொண்டனர்.

மேலும் கருத்துரைத்த கொன் இயோவ், மத்திய அரசிடம், குறிப்பாக சமூக நலத் துறையிடம் (ஜே.கே.எம்) கோரப்படும் சமூகநலத்திட்ட உதவிகள் விரைவாகப் பெறுவதை உறுதிபடுத்த வேண்டும் என்று பொது மக்கள் வேண்டுகோளையும் முன் வைத்தார்.

அதன் பிறகு, உள்ளூர் வணிகர்கள் மற்றும் குடியிருப்பாளர்களைச் சந்திப்பதற்காக அவர் அப்பகுதியில் நடைப்பயணம் மேற்கொண்டார்.


PICEB-எனும் செயலகத்தின் தலைமை நிர்வாக அதிகாரியாக திரு அஸ்வின் நியமனம்

மாநில முதல்வருடம் திரு.அஸ்வின் குணசேகரன்

பினாங்கு அனைத்துலக மாநாடு மற்றும் கண்காட்சி செயலக (Penang International Convention & Exhibition Bureau () தலைமை நிர்வாக அதிகாரியாக ஓர் இந்தியர் நியமிக்கப்பட்டுள்ளார். சுவிர்சிலாந்தில் இளங்கலை பட்டம் பெற்ற திரு. அஸ்வின் குணசேகரன் அச்செயலகத்தின் தலைமை நிர்வாக அதிகாரியாக இவ்வாண்டு தொடக்கத்திலிருந்து பணி நியமனம் செய்யப்பட்டுள்ளார். இச்செயலகம் பினாங்கு மாநிலத்தில் அனைத்துலக மாநாடுகள் மற்றும் கண்காட்சிகள் நடைபெற ஏதுவாக துணைபுரியும் என செய்தியாளர் சந்திப்பில் பேசினார் மாநில முதல்வர் மேதகு லிம் குவான் எங். இதனிடையே, “ஸ்பைஸ்” எனும் அனைத்துலக மாநாடு அரங்கத்தின் மறுசீரமைப்புப் பணிகள் பினாங்கு மாநிலம் அனைத்துலக ரீதியில் சிறந்த தளமாக அமையும் என நம்பிக்கைத் தெரிவித்தார். பினாங்கு அனைத்துலக மாநாடு மற்றும் கண்காட்சி செயலகம் ஒரு இலாபமற்ற அமைப்பு என்றும் பினாங்கு மாநிலத்தை அனைத்துலகத்தில் பிரசித்திப் பெறுவதற்கு உதவும் என நம்பிக்கை தெரிவித்தார். இந்நியமனம் வணிகம், முதலீடு, சுற்றுலா வர்த்தகத்தின் மூலம் பினாங்கிற்கு பொருளாதார வளர்ச்சியை ஈட்டி தரும் என எதிர்பார்க்கப்படுகிறது


ஜார்ச்டவுன் – பினாங்கு மாநில அளவிலான கோவிட்-19 நோய்த்தடுப்புத் திட்டத்தின் (PICKids) கீழ் ஐந்து முதல் 11 வயதுடைய சிறாருக்கான முதல் டோஸ் தடுப்பூசி வழங்கத் தொடங்கியது.

மாநில அளவிலான PICKids திட்டத்தில்  நோய் தாக்கும்  அதிக வாய்ப்புகள் கொண்ட சிறாருக்கு முன்னுரிமை அளிக்கப்பட்டுள்ளதாக வேளாண்மை தொழில்நுட்பம் மற்றும் உணவுப் பாதுகாப்பு, புறநகர் மேம்பாடு மற்றும் சுகாதார ஆட்சிக்குழு உறுப்பினர் நோர்லேலா அரிஃபின் கூறினார்.

ஆட்சிக்குழு உறுப்பினர் நோர்லேலா அரிஃபின் கூறினார்.

“PICKids திட்டத்தின்  தொடக்கத்தில், மருத்துவமனை தரப்பினர் முதல் 10 சிறாருக்கு தடுப்பூசிகளைப் பெற அனுமதித்தது. இதன் மூலம், தடுப்பூசி செலுத்திய சிறாரின் உடல்நிலை குறித்த கண்காணிப்பு  மற்றும் அதே நேரத்தில் எதிர்கொள்ளும் பக்க விளைவுகளையும் அடையாளம் காண முடியும்.

“மேலும், பெற்றோர்கள் மற்றும் ஆசிரியர்கள்

தடுப்பூசி போடப்பட்ட சிறார் எந்தவிதமான கடினமான செயல்களைச் செய்யாமல் இருப்பதையும், குறைந்தது இரண்டு வாரங்கள் ஓய்வெடுப்பதையும் உறுதி செய்ய வேண்டும்,” என

பினாங்கு பொது மருத்துவமனை, ஸ்ரீ புத்ரி தடுப்பூசி மையத்தில் சிறாருக்கானத் தடுப்பூசி போடும் செயல்முறையைக் கண்காணித்தப் பின்னர் இவ்வாறு கூறினார்.

அதே நேரத்தில், இயல்பான  சிறாருக்கும் தடுப்பூசி போடுவது குறித்து ஆலோசிக்கப்பட்டு வருவதாகவும், பின்னர் அறிவிக்கப்படும் என்றும் நோர்லேலா தெரிவித்தார்.

“பினாங்கு மாநிலக் கல்வித் இலாகாவுடன் (ஜே.பி.என்) கலந்துரையாடல் மேற்கொள்ளப்பட்டு, அருகிலுள்ள பள்ளிகள் மற்றும் சுகாதார கிளினிக்குகள் மூலம் தடுப்பூசி செலுத்தத் திட்டமிடப்படுகிறது.

“இதுவரை, ஐந்து முதல் 11 வயதுக்குட்பட்ட 160,000 சிறாரில் 40,000 பேர் தடுப்பூசி போட பதிவு செய்துள்ளனர். மேலும், இந்த முயற்சி அவர்களை தொற்று அபாயத்திலிருந்து பாதுகாக்கும்,”  என்று நம்பிக்கைத் தெரிவித்தார்.

இதற்கிடையில், சிவ்யன் மற்றும் தன்வின் ஆகிய இரண்டு மகன்களின் தாயான

மருத்துவர் மாலினி, அவர்கள் தடுப்பூசியைப் பெற

ஆர்வமாக இருப்பதாகத் தெரிவித்தார்.

“தனது இரு மகன்களும் தங்களுக்கு எப்போது தடுப்பூசி போடுவார்கள் என்று  கேட்பார்கள். ஏனென்றால், தடுப்புசிப் பெற்றால் பிற சிறாருடன் வெளியில் சென்று விளையாடுவது பாதுகாப்பானது, என கருதுகின்றனர்.

“அவர்கள் தடுப்பூசியைப் பெறும்போது நிதானமாக

இருந்தார்கள்.

“எனவே, இந்த வாய்ப்பினைப் பயன்படுத்தி அனைத்து தரப்பினரும் தடுப்பூசியைப் பெறுமாறுக் கேட்டுக்கொள்கிறேன்,” என்று பினாங்கு பொது மருத்துவமனையின் சிறார் நிபுணத்துவ மருத்துவரான மாலினி கூறினார்.


PTPTN கடனுதவி பெறுநரின்   சம்பளத்தில் கட்டாயப் பிடித்தம் செய்வதற்குச் சட்டத்தில் இடமில்லை – குலசேகரன்

ஜோர்ச்டவுன்- தேசிய உயர்கல்வி நிதிக் கூட்டுத்தாபனத்தில் (PTPTN) கல்வி கடனுதவிப் பெறுநரின் சம்பளத்திலிருந்து கட்டாயப்

பிடித்தம் செய்ய முடியாது என மனித வளத்துறை அமைச்சர் எம். குலசேகரன் இன்று தெளிவுபடுத்தியுள்ளார்.

நமது நாடு ரிம1 திரிலியன் கடன் பிரச்சனையை  எதிர்நோக்கினாலும்

புத்ராஜெயா, தொழிலாளர்களின் சம்பளத்தில்  பிடித்தம் செய்வதற்கு முன் தேசிய உயர்கல்வி நிதிக் கூட்டுத்தாபனத்தின் சட்டத்தில் திருத்தம் செய்ய வேண்டும் என்று குலசேகரன் குறிப்பிட்டார்.

“PTPTN விலக்குகளை அனுமதிக்கச் சட்டத்தை திருத்த வேண்டும், அந்நிலையில்

முதலாளிகள் சம்பளத்தை குறைக்க முடியும், என தொழில் சட்ட கலந்துரையாடலுக்குப்

பின் செய்தியாளர் கூட்டத்தில் இவ்வாறு

தெரிவித்தார்.

இத்திட்டத்தை அமல்படுத்த முதலில் நாம் சட்டத்தை திருத்த வேண்டும், இருப்பினும் இச்சட்டத்தை திருத்தம் செய்வது பற்றி

 நான் எதுவும் கூற முடியாது, ஏனெனில் அது எனது அமைச்சின் கீழ் இடம்பெறவில்லை என மேலுன் விவரித்தார்.

மலேசிய வர்த்தக சங்கத்  தலைவரான டத்தோ அப்துல் ஹாலிம் மான்சோர் வெளியிட்ட அறிக்கைக்கு குலசேகரன் இவ்வாறு பதில் அளித்தார்.  PTPTN அதன் கடன் பெறுநரிடம் அல்லது அவர்களது முதலாளிகளிடமிருந்து ஒப்புதல் இல்லாமல் எந்தவொரு சம்பளம் பிடித்தமும் செய்ய முடியாது.

நமது நாடு பொருளாதார நெருக்கடியை எதிர் நோக்கும் வேளையில் நாம் அனைவரும் ஒன்றினைந்து பங்களிப்பை வழங்க வேண்டும்.

 கடனுதவிப் பெற்ற மாணவர்கள் அதனை  செலுத்துவது அவசியம், என்றார்.


RIBI நிதியத்தின் கீழ் 53 இந்து ஆலயங்களுக்கு நிதியுதவி – ஜெக்டிப்

பட்டர்வொர்த் – “பினாங்கு மாநில அரசு கடந்த 2016-ஆம் ஆண்டு முதல் இஸ்லாம் அல்லாத வழிபாட்டு தளம் நிதியம்(RIBI) மூலம் ரிம8,479,409.44 மில்லியன் நிதியுதவி வழங்கியுள்ளது. இதுவரை 202 இஸ்லாம் அல்லாத வழிபாட்டு தளங்களின் மேம்பாடு மற்றும் பராமரிப்புப் பணிகள் மேற்கொள்ள நிதியுதவி வழங்கப்பட்டது,” என வீட்டுவசதி, உள்ளாட்சி, நகர்ப்புற மற்றும் கிராமப்புற திட்டமிடல் ஆட்சிக்குழு உறுப்பினர் ஜெக்டிப் சிங் டியோ தெரிவித்தார்.

RIBI நிதியத்தின் கீழ் சீனக் கோவில்கள், இந்து ஆலயங்கள், தேவாலயங்கள், குருத்வாரா ஆகிய இஸ்லாம் அல்லாத வழிபாட்டு தளங்கள் மேம்பாட்டுப் பணிகள் மேற்கொள்ள நிதியுதவி தொடர்ந்து வழங்கப்படுகிறது. இதுவரை இந்நிதியம் மூலம் 53 இந்து ஆலயங்களுக்கு  மேம்பாட்டுப் பணிகள் மேற்கொள்ள நிதியுதவி வழங்கப்பட்டது, என்றார்.

ஆட்சிக்குழு உறுப்பினர் ஜெக்டிப் சிங் டியோ ஆலயக் கட்டடக் கூரையில் ஏற்படும் நீர் கசிவைக் காண்பிக்கிறார்.

மாநில அரசு RIBI நிதியம் மூலம் பட்டர்வொர்த், அருள்மிகு ஸ்ரீ பாலசுந்தர் செல்வ விநாயகர் ஆலய மேம்பாட்டுப் பணிக்காக ரிம50,000 நிதியுதவி வழங்க ஒப்புதல் வழங்கியுள்ளது.

இந்த ஆலயத்தில் நீர் கசிவு ஏற்படுவதால் கூரைப் பராமரிப்பு;  அர்ச்சகர் அறை நிர்மாணிப்பு; ஆகிய மேம்பாட்டுப் பணிகள் மேற்கொள்ள ரிம100,000 நிதி தேவைப்படுகிறது. எனவே, RIBI நிதியம் மூலம் அதிகபட்ச நிதியான ரிம50,000 வழங்கப்படுகின்றது.

தற்போது மழைக் காலம் என்பதால் இந்த கூரை பராமரிப்புப் பணி உடனடியாக மேற்கொள்வது அவசியம், என ஜெக்டிப் கூறினார்.

இஸ்லாம் அல்லாத வழிபாட்டு தள நிர்வாகத்தினர் தங்களின் தள மேம்பாட்டுப் பணிகள் மேற்கொள்ள RIBI நிதியுதவி பெற  விண்ணப்பிக்கலாம் என தெரிவித்தார்.

பாகான் டாலாம் வட்டாரத்தில் RIBI நிதியத்தின் கீழ் இந்த ஆலயம் மூன்றாவது வழிபாட்டு தளமாக நிதியுதவி வழங்கப்படுகிறது. பினாங்கு மாநில அரசு அனைத்து இன மக்களின் சமயம், கலாச்சாரம் மற்றும்  மதம் ஆகிய கோட்பாடுகளுக்கு முன்னுரிமை வழங்கி இம்மாநிலத்தின் சுபிட்சத்தைப் பராமரிக்கிறது என அதன் சட்டமன்ற உறுப்பினர் சத்தீஸ் முனியாண்டி இவ்வாறு கூறினார்.

மேலும், இந்த ஆலய மேம்பாட்டுப் பணிகள் மேற்கொள்ள ரிம23,000 நிதியுதவி வழங்கியதாக அதன் சட்டமன்ற உறுப்பினர் சத்தீஸ் தெரிவித்தார்.

இந்த ஆலய மேம்பாட்டுப் பணிகள் தொடங்க புதிய குத்தகையாளர் அடையாளம் காணப்பட்டுக் கூடிய விரைவில் நிர்மாணிப்புப் பணிகள் தொடங்கப்படும் என ஆலய நிர்வாக உறுப்பினர் தெரிவித்தார். மேலும், இந்த ஆலயம் முதல் முறையாக RIBI நிதியுதவி பெற விண்ணப்பித்தது குறிப்பிடத்தக்கதாகும்.

தற்போது கோவிட்-19 போர் களத்தில் இன்னும் முழுமையாக வெற்றி பெறாத சூழலில் பொது மக்கள் தொடர்ந்து நிர்ணயிக்கப்பட்ட நிர்வாக நடைமுறைகள்(எஸ்.ஓ.பி) பின்பற்றுவது அவசியம். அதுமட்டுமின்றி, ஓமிக்ரான் வைரஸ் புதிய நச்சுயிரியாக அச்சுறுத்துவதால் பொது மக்கள் கூடுதல் கவனத்துடன் உடல் சுகாதாரக் கூறுகளுக்கு முன்னுரிமை வழங்க வேண்டும்.


SPRWTS பிரச்சனை தொடர்பாக பேராக் மற்றும் மத்திய அரசுடன் விவாதிக்க பினாங்கு தயார்

ஜார்ச்டவுன் – சுங்கை பேராக் மூல நீர் பரிமாற்றத் திட்டம் (SPRWTS) பிரச்சனை தொடர்பாக பினாங்கு, பேராக் மற்றும் மத்திய அரசாங்கத்துடனான ஒரு சந்திப்புக் கூட்டம் நடத்துமாறுக் கேட்டுக்கொள்கிறது.

மாநிலப் போக்குவரத்து மற்றும் உள்கட்டமைப்பு ஆட்சிக்குழுத் தலைவர் ஜைரில் கீர் ஜொஹாரி இன்று மாநில சட்டமன்றக் கூட்டத்தில் மாநில முதல்வர் மேதகு சாவ் கொன் இயோவ், வளர்ச்சி அடைந்து வரும் பினாங்கு மாநில முன்னேற்றத்திற்கு சுங்கை பேராக் மூல நீர் பரிமாற்றத் திட்டத்தின் அவசியம் குறித்து கடிதம் எழுதியுள்ளதாகத் தெரிவித்தார்.

கடந்த காலங்களில் பல முயற்சிகள் மற்றும் தோல்விகள் காரணமாக, மூன்று தரப்பினர் இடையே ஒரு சந்திப்புக் கூட்டத்திற்கு அழைப்பு விடுக்குமாறு முதல்வர், சம்மந்தப்பட்ட அமைச்சுக்குக் கடிதம் எழுதியுள்ளார்,” என்று ஹெங் லீ லீயின் கேள்விக்கு ஜைரில் இவ்வாறு பதிலளித்தார்.

SPRWTS பிரச்சனைத் தீர்க்கப்படாத நிலையில், பினாங்கு நீர் விநியோக வாரியம் (PBAPP) மூல நீர் தற்செயல் திட்டம் (RWCP) 2030ஐ செயல்படுத்துவதாகக் கூறினார்.

2030 ஆம் ஆண்டு வரை இம்மாநிலத்தின் மூலநீர் அபாயங்களைக் குறைக்க மாற்று வழியாக இது அறிமுகப்படுத்தப்பட்டது.

இந்த தற்செயல் திட்டத்தில் சுங்கை டுவா நீர் சுத்திகரிப்புத் திட்ட(WTP) தொட்டியின் மேம்படுத்தலும் அடங்கும், இதன் வாயிலாக 91 MLD (மில்லியன் லிட்டர்/நாள்) நீர் சேகரிக்கப்படும்.

மேலும், புதிய நீர் சுத்திகரிப்புத் திட்டம் தற்போது 15 சதவீதம் நிறைவடைந்துள்ளது. இது 114 MLD நீர் சேகரிக்கும் திறன் கொண்டது.

மேலும், 114 MLD நீர் சேகரிக்கும் திறன் கொண்ட மெங்குவாங் அணையின் WTP திட்டத்தின் முதல் கட்டம் 2025 இல் முடிவடையும் என்று எதிர்பார்க்கப்படுகிறது. அதே நேரத்தில் 114 MLD திறன் கொண்ட சுங்கை டுவா WTP திட்டத்தின் முதல் கட்டம் 2028 இல் நிறைவடையும்.

புதிய சுங்கை பிறை நீர் விநியோக திட்டமானது முன் சுத்திகரிப்பு செயல்முறைக்கு உட்படுத்தப்படும்.

இது 136 MLD நீர் திறன் கொண்டுள்ளதோடு வருகின்ற 2028-இல் நிறைவுப்பெறும்.

மற்றொரு விஷயத்தில், மத்திய அரசால் வாக்குறுதியளிக்கப்பட்ட, இன்னும் முழுமையாக செயல்படுத்தப்படாத உள்கட்டமைப்பு திட்டங்கள் குறித்து லீயிடம் கேட்டபோது, 2011 இல் பினாங்கு மற்றும் மத்திய அரசுகளுக்கு இடையே கையெழுத்தான நீர் மறுசீரமைப்பு ஒப்பந்தம் அவற்றில் ஒன்று என்று ஜைரில் கூறினார்.

இந்த ஒப்பந்தத்தின் கீழ் மெங்குவாங் அணை விரிவாக்கத் திட்டம் (MDEP) இடம்பெறுகிறது. இது நான்கு கட்டங்களை உள்ளடக்கியது என

ஜைரில் விளக்கமளித்தார்.

“அணையின் விரிவாக்கத்தை உள்ளடக்கிய முதல் கட்டம், 2017 ஏப்ரல்,10 இல் நிறைவடைந்தது மற்றும் மேக் சுலாங் பம்ப் ஹவுஸை மேம்படுத்தும் கட்டம் 2A, 2017 செப்டம்பர், 28 இல் நிறைவடைந்தது.

“இதற்கிடையில், மாக் சுலோங் பம்ப் நிலையத்தில் இருந்து சுங்கை டுவா ஆற்றின் மூல நீர் விநியோகத்தை உள்ளடக்கிய 2B பிரிவுத் திட்டம் தற்போது மேற்கொள்ளப்பட்டு வருகின்றன. மேலும், இந்த ஆண்டு ஆகஸ்ட் மாதம் முடிவடையும் என்று எதிர்பார்க்கப்படுகிறது.

“கடைசியாக, 2சி கட்டத்தின் கீழ் லஹர் யூய் பம்ப் ஹவுஸ் கட்டுமானப் பணி காலவரையின்றி ஒத்திவைக்கப்பட்டது.

எரிசக்தி மற்றும் இயற்கை வள அமைச்சின் (3/2/2023) கடிதத்தின் படி, சுங்கை டுவாவிலிருந்து எடுக்கப்படும் நீர் அதிகபட்ச அளவை எட்டியதாகக் காரணம் குறிப்பிடப்படுகிறது.

“இந்த திட்டம் மிகவும் முக்கியமானது, ஏனெனில் இது ஏப்ரல் முதல் மே மற்றும் செப்டம்பர் முதல் நவம்பர் வரையிலான பருவமழை காலத்தில் சுங்கை டுவாவிலிருந்து நீரை எடுக்க பினாங்கு நீர் விநியோக வாரியத்திற்கு உதவும்.

“இம்முயற்சியின் மூலம் குறிப்பாக மழைக்காலத்தில் கடலில் கலக்கும நீரை மெங்குவாங் அணையில் சேமிக்க முடியும்.

“மெங்குவாங் அணையானது வறண்ட காலத்திலோ அல்லது நீர் நெருக்கடியின் போதும் 600 MLD நீரை சுங்கை டுவா சுத்திகரிப்பு ஆலைக்கு அனுப்ப முடியும்.

“இந்த திட்டத்தின் முக்கியத்துவத்தை நாங்கள் தொடர்ந்து முன்னிலைப்படுத்துவோம். மேலும். இது மாநிலம் மற்றும் அதன் மக்களின் நலனுக்காக செயல்படுத்தப்படுவதை உறுதி செய்வோம்,” என்று ஜைரில் கூறினார்.

மெங்குவாங் அணை விரிவாக்கத் திட்டம் (MDEP) ரிம1.2 பில்லியன் செலவிலும், அதில் லஹர் யூய் பம்ப் ஹவுஸ் மட்டுமே ரிம80 மில்லியனில் கட்டப்பட உள்ளது.


ViTrox நிறுவனத்தின் சொந்த கல்லூரி அதிகாரப்பூர்வ திறப்பு விழா

பத்து காவான் – பார்வை-பரிசோதனை கருவி தயாரிப்பாளரான ViTrox கார்ப்பரேஷன் பெர்ஹாட் இன்று ViTrox கல்லூரி எனப்படும் அதன் சொந்த கல்வி மையத்தை அதிகாரப்பூர்வமாகத் தொடங்கியுள்ளது

இது பத்து காவான் தொழிலியல் பூங்கா (BKIP) இல் உள்ள தொழிற்சாலை இருக்கும் அதே இடத்தில் அமைந்துள்ளது.

ViTrox தலைமை நிர்வாக அதிகாரியும் அதன் தலைவருமான சூ ஜென் வெங் கூறுகையில், இக்கல்லூரியானது தொழில்துறையை மையமாகக் கொண்டு, ஊக்கமளிக்கும் கல்வியுடன் நடைமுறை கற்றல் சூழலுக்கு ஏற்ப அனுபவக் கல்வியும் வழங்கும், என்றார்.

“ViTrox கல்லூரியானது, தொழில்துறையின் கல்வி மற்றும் தொழில் அமைப்புகளை இணைக்கும் வகையில் உண்மையான அன்றாட வேலைகளுடன் தொடர்புடைய சூழலுக்கு ஏற்ப வகுப்பறைகள் அமைக்கப்பட்டுள்ளன.

“இந்த கல்லூரியில் 500க்கும் மேற்பட்ட மாணவர்களுக்கு இடமளிக்கிறது

“பினாங்கு அரசாங்கம் அதன் பினாங்கு2030 தொலைநோக்குப் பார்வையுடன் எதிர்காலத்திற்கான ஒரு சிறந்த வழித்தடத்தை அமைத்துள்ளது என்பது நாம் அனைவரும் அறிந்ததே. இந்த இலக்கை ஆதரிப்பதில் ViTrox பெருமிதம் கொள்கிறது.

“மேலும், மாநிலம் மற்றும் தொழில்துறை எதிர்கொள்ளும் முக்கியமான சவால்களில் ஒன்று, திறன்மிக்க பொறியியலாளர்கள் தேவையாகும். இதற்குதான் ViTrox கல்லூரி உருவாக்கம் கண்டுள்ளது.

ViTrox கல்லூரியின் நோக்கமானது, அடுத்த தலைமுறைக்கு தொழில்நுட்ப திறன்கள் மற்றும் மனிதநேய விழுமியங்களைக் கற்பித்தல் மற்றும் அவர்கள் புத்தாக்கத் திறன் கொண்டு சமூகத்தின் முன்னேற்றத்திற்கும் நல்வாழ்விற்கும் பங்களிக்க வேண்டும், என்பதாகும்.

மாநில இளைஞர் மற்றும் விளையாட்டுக் ஆட்சிக்குழுத் தலைவர் சூன் லிப் சீ; புக்கிட் தம்புன் சட்டமன்ற உறுப்பினர் கோ சூன் ஐக்; இன்வெஸ்ட்பினாங்கு தலைமைச் செயல் அதிகாரி டத்தோ லூ லீ லியான், மலேசிய முதலீட்டு மேம்பாட்டு ஆணையம் (MIDA) (முதலீட்டு மேம்பாடு) துணைத் தலைமைச் செயல் அதிகாரி லிம் பீ வியான் மற்றும் பிரமுகர்கள் ஆகியோர் கலந்து கொண்டனர்.

சூவின் கூற்றுபடி, ViTrox கல்லூரி தற்போது மூன்று டிப்ளமோ துறைகளை வழங்குகிறது.

“அவை Mechatronics Engineering, Diploma in Electrical மற்றும் Electronic Engineering, மற்றும் Diploma in Electronic Engineering (machine vision) ஆகியவை அடங்கும்.

“இந்தத் துறைகள் அனைத்தும் மலேசிய தகுதி அங்கீகாரம் (MQA) சான்றிதழைப் பெற்றுள்ளன.

“இந்த ஆண்டு ஜனவரி 9 ஆம் தேதி, முதல் பதிவில் மொத்தம் ஒன்பது மாணவர்கள் இக்கல்லூரியில் முதல் தவனைத் தொடங்கியுள்ளனர்.

“நிச்சயமாக, எதிர்காலத்தில் தகவல் தொழில்நுட்பம், கணினி அறிவியல், தொழில் மேலாண்மை மற்றும் பிற துறைகள் சார்ந்த கல்வியை இணைக்கும் திட்டம் எங்களிடம் உள்ளது.

“ஆனால், பொறியியல் மற்றும் தொழில்நுட்பத் துறையுடன் தொடர்புடைய திட்டத்தைத் தொடங்குவதே எங்கள் முன்னுரிமையாக இருக்கும்,” என்று அவர் மேலும் கூறினார்.

ViTrox கார்ப்பரேஷன் பெர்ஹாட் கடந்த ஆண்டு ViTrox அறக்கட்டளைக்கு ரிம1.69 மில்லியனை வழங்கியதாகவும் சூ அறிவித்தார்.

“அத்தொகையிலிருந்து, ViTrox கல்லூரியில் தங்கள் கல்வியைத் தொடர விரும்பும் வசதிக் குறைந்த மாணவர்களுக்கு ஆதரவளிக்க ViTrox அறக்கட்டளை இந்த ஆண்டு ரிம500,000 நிதி ஒதுக்கியுள்ளது.

“இந்த முதலீடு மூலம் மாணவர்களுக்கு தரமான கல்வியைப் பெறுவதற்கும், தொழில்துறைக்குத் தேவையான திறன்களை மேம்படுத்துவதற்கும், வாய்ப்பளிக்கும்,” என்று சூ மேலும் கூறினார்.

மாநில முதல்வர் மேதகு சாவ் கொன் இயோவ் ViTrox கல்லூரியை அதிகாரப்பூர்வமாகத் திறந்து வைத்தார்.

ViTrox கல்லூரியை பிரமாண்டமாகத் திறந்ததற்காக சாவ் இந்நிறுவனத்திற்கு வாழ்த்து தெரிவித்தார்.

“இது ஒரு புதிய தொழில்துறையை மையமாகக் கொண்ட கல்வி நிறுவனமாகும், இது அனுபவக் கல்வி கற்றல் சூழலுக்குக் கூடுதல் கவனம் செலுத்துகிறது.

முதல்வரின் கூற்றுப்படி, 2000 ஆம் ஆண்டில் தொடங்கப்பட்டதிலிருந்து, தொழில்துறைக்கும் கல்வித்துறைக்கும் இடையிலான தொடர்பை வலுப்படுத்த ViTrox உறுதிபூண்டுள்ளது.

” ViTrox கல்லூரி திறமைகளை ஈர்ப்பதற்கும், அவர்களை திறமையான தொழிலாளர்களாக உருமாற்றுவதற்கும் ஒரு முக்கிய பங்கு வகிக்கிறது என்று நம்பப்படுகிறது.

“இது, வட பிராந்தியத்தில் திறன்மிக்க காந்தமாக பினாங்கின் நிலையை உறுதிப்படுத்தும்.

“உள்ளூர் மாணவர்களின் திறமைகளை வளர்ப்பதிலும் புத்தாக்கத் திறன் கொண்ட சமூகத்தை வளர்ப்பதிலும் ViTrox கல்லூரியின் மீது நம்பிக்கை தெரிவித்தார்.

பின்தங்கிய மாணவர்களுக்கும் தரமான கல்வி வாய்ப்புகளை வழங்குவதற்கு தொழில்துறையின் ஆதரவு அளிக்க வேண்டும் என சாவ் கேட்டுக்கொண்டார்.

“இது அனைவருக்கும் சமமான அணுகலைச் செயல்படுத்தும், இது அவர்களின் முழு திறனை அடைய அவர்களுக்கு உதவுவதற்கு அவசியமானதாகும்.


xFusion முதல் உலகளாவிய விநியோக மையத்தை பினாங்கில் அமைக்கிறது

பிறை – கணினி உள்கட்டமைப்பு மற்றும் சேவைகளை வழங்கும் முன்னணி உலகளாவிய வழங்குநரான xFusion International தனியார் நிறுவனம் தனது முதல் உலகளாவிய விநியோக மையத்தை அமைக்க பினாங்கை தேர்ந்தெடுத்துள்ளது.

அதிநவீன உலகளாவிய விநியோக மையம் xFusion மற்றும் பினாங்கை தளமாகக் கொண்ட நிறுவனமான NationGate Holdings Berhad ஆகியவற்றுக்கு இடையிலான ஒருங்கிணைப்பில் நிறுவப்பட்டுள்ளது.

இது பிறை தொழில்துறை மண்டலத்தில் அமைந்துள்ள, 254,491 சதுர அடி உலகளாவிய விநியோக மையம் நேஷன்கேட் கட்டிடத்திற்குள் அமைந்துள்ளது.

xFusion தலைவரும் தலைமை நிர்வாக அதிகாரியுமான ஜெஃப்ரி லியு, பினாங்கில் உலகளாவிய விநியோக மையத்தைத் திறப்பது இந்நிறுவனத்தின் வெளிநாட்டு மேம்பாட்டுக்கு ஒரு முக்கியமான மைல்கல்லாக அமைகிறது என்று கூறினார்.

“இந்த அதிநவீன மையம், அதன் முக்கிய சந்தைகளின் தயாரிப்புகள் மற்றும் சேவைகளின் தொடர்ச்சியான, நிலையான விநியோகத்தை உறுதிசெய்ய, உலகளாவிய விநியோக வலையமைப்பை வலுப்படுத்தும்.

“கிழக்கு சிலிக்கான் பள்ளத்தாக்கு என்றுஅழைக்கப்படும் பினாங்கு, xFusion உலகளாவிய விநியோக மையத்தை அமைப்பதற்கு ஏற்ற இடமாகும்.

“பல துறைகளில் டிஜிட்டல் உள்கட்டமைப்பின் முக்கியத்துவம் அதிகரித்து வருவதால், பினாங்கில் எங்கள் புதிய நிறுவனம் அமைக்கை மகிழ்ச்சியடைகிறோம். இது தொழில்துறையின் வளர்ச்சியை மேலும் ஆதரிக்கும் வகையில் சிறப்பாக அமைந்துள்ளது,” என்று மாநில முதலமைச்சர் சாவ் கொன் இயோவ் தனது உரையில் கூறினார்.

மேலும், மாநில உள்ளாட்சி, நகர் மற்றும் புறநகர்த் திட்டமிடல் ஆட்சிக்குழுத் தலைவர் ஜேசன் ஹெங் மூய் லைய், முதலமைச்சரின் சிறப்பு முதலீட்டு ஆலோசகர் டத்தோஸ்ரீ லீ கா சூன், பினாங்கில் உள்ள சீனத் தூதரகத் அதிகாரி சோ யூபின், இன்வெஸ்ட்பெனாங்கின் தலைமைச் செயல் அதிகாரி டத்தோ லூ லீ லியான் மற்றும் NationGate நிர்வாக இயக்குனர் உய் எங் லியோங் ஆகியோர் கலந்து கொண்டனர்.

அடுத்த மூன்று ஆண்டுகளுக்கு ரிம1.7 பில்லியன் முதலீட்டு மதிப்புடன், இந்த அதிநவீன மையம் ஆண்டுதோறும் 150,000 யூனிட் ‘servers’ உற்பத்தி செய்யும் திறன் கொண்டதாக அமையும் என்றும் லியு கூறினார்.

“எனவே, இந்த விநியோக மையத்தை xFusion இன் சர்வதேச சந்தைக்கான முக்கிய மையமாக திகழும், வருடத்திற்கு graphics processing unit (GPU) servers உட்பட உபகரணங்களின் 150,000 யூனிட்கள் இங்கு உற்பத்தி செய்யப்படும்.

“NationGate உலகளாவிய சந்தைக்கான GPU சேவையகங்களையும் தயாரிக்கும். GPU servers என்பது தரவு மையங்களுக்காக வடிவமைக்கப்பட்ட உயர் ஆற்றல் கொண்ட சேவையகமாகும். மேலும் அவை செயற்கை நுண்ணறிவு, உயர் செயல்திறன் கணினி, தரவுத்தளம் மற்றும் வீடியோ பகுப்பாய்வு காட்சிகளுக்குப் பொருந்தும்,” என்றார்.

“பினாங்கில் 12 ஆண்டுகால வரலாற்றைக் கொண்ட, NationGate அதன் வாடிக்கையாளர்களுக்கு EMS உற்பத்தி சேவைகள் மற்றும் தொழில்நுட்ப ஆதரவை வழங்குகிறது. அவர்களில் பலர் நெட்வொர்க்கிங் மற்றும் தொலைத்தொடர்பு, தொழில்துறை கருவிகள், தரவுக் கணினி, நுகர்வோர் மின்னணுவியல், வாகனம் மற்றும் குறைக்கடத்தி போன்ற உயர் வளர்ச்சித் துறைகளைச் சேர்ந்த பன்னாட்டு நிறுவனங்களுடன் கைகோர்த்துள்ளனர்.

“மேலும் இந்த ஒத்துழைப்பு NationGate இன் மதிப்புச் சங்கிலியில் எங்கள் நிபுணத்துவத்தை மேம்படுத்துவதற்கான பயணத்தை மேலும் ஆதரிக்கும். இது ஒரு புகழ்பெற்ற EMS வழங்குநராக எங்கள் நிலையை உறுதிப்படுத்தும்,” என்று அவர் கூறினார்.

இதற்கிடையில், இந்த சிறந்த திட்டத்தை இன்று யதார்த்தமாக மாற்றியதற்காக xFusion மற்றும் NationGate ஐ சாவ் பாராட்டினார்.

“இத்தகைய கூட்டு முயற்சிகள் பலனளிப்பதைக் காண்பது உண்மையிலேயே மகிழ்ச்சி அளிக்கிறது. இது பினாங்கின் சாதகமான சூழலைப் பறைசாற்றுகிறது, இது நமது உள்நாட்டு நிறுவனங்களின் வளர்ச்சியை வளர்க்கும் திறன் கொண்டது. எனவே உலகளாவிய விநியோகச் சங்கிலியில் ஒருங்கிணைப்பை துரிதப்படுத்துகிறது.

“எனவே, இந்த புதிய உலகளாவிய விநியோக மையமானது xFusion இன் உலகளாவிய விநியோக வலையமைப்பை வலுப்படுத்தும் அதே வேளையில், உலகளாவிய தயாரிப்புகள் மற்றும் சேவைகளின் தொடர்ச்சியான மற்றும் நிலையான விநியோகத்தை உறுதி செய்யும் என்று நான் நம்புகிறேன்.

“பினாங்கில் வளர்ந்து வரும் தொழில்துறைகளின் வளர்ச்சியை ஊக்குவிக்கும் அதே வேளையில், தொழில்துறை குழுக்களை மேலும் மேம்படுத்த உறுதிபூண்டுள்ளது. இதில், xFusion-கான தேர்வு இடமாக இருப்பதில் நாங்கள் மகிழ்ச்சியடைகிறோம்.

“மேலும் xFusion மற்றும் NationGate இடையிலான இந்த ஒத்துழைப்பு சிறந்த ஆற்றலாக மாறும் என்று நான் நம்புகிறேன். இது பினாங்கின் டிஜிட்டல் உள்கட்டமைப்பு மற்றும் இணைப்பை மட்டுமே பலப்படுத்தும்,” என்று அவர் கூறினார்.